L-ewwel invażjoni tal-Babiloniżi ( QK)

Fi żmienu Nabukodonosor, sultan ta' Babilonja, tala' kontra tiegħu; u Ġeħojakim dam taħt il-ħakma tiegħu għal tliet snin, imma mbagħad qam kontrih.

U l-Mulej bagħatlu l-eżerċti tal-Kaldin, u l-eżerċti ta' Aram, u l-eżerċti ta' Mowab, u l-eżerċti ta' wlied Għammon, u bagħathom kontra l-art ta' Ġuda biex jeqirduha skont ma kien tkellem il-Mulej permezz tal-qaddejja tiegħu, il-profeti.

Dan seħħ kontra Ġuda b'ordni tal-Mulej, biex iwarrabhom minn quddiem wiċċu minħabba d-dnubiet kollha li kien għamel Manassi.

U minħabba d-demm bla ħtija li kien xerred; għax kien mela Ġerusalemm b'demm bla ħtija.

Il-Mulej ma riedx jaħfer.

U l-bqija tal-ġrajja ta' Ġeħojakim u kulma għamel huma miktuba fi Ktieb il-Ġrajja tas-Slaten ta' Ġuda.

U Ġeħojakim strieħ ma' missirijietu; u beda jsaltan floku Ġeħojakin, ibnu.

U s-sultan tal-Eġittu ma ħariġx aktar mill-art tal-Eġittu, għaliex is-sultan ta' Babilonja ħa f'idejh kulma kellu s-sultan tal-Eġittu, mix-xmara tal-Eġittu sax-xmara tal-Ewfrat.

Ġeħojakin sultan ta' Ġuda

Ġeħojakin kellu tmintax-il sena meta sar sultan, u dam isaltan tliet xhur f'Ġerusalemm; ommu kien jisimha Neħusta bint Elnatan, minn Ġerusalemm.

Huwa għamel il-ħażin quddiem il-Mulej, bħal dak kollu li għamel missieru.

It-tieni invażjoni tal-Babiloniżi

F'dik il-ħabta l-qaddejja ta' Nabukodonosor, sultan ta' Babilonja, telgħu għal Ġerusalemm, u l-belt għalquha f'assedju.

Nabukodonosor resaq huwa wkoll għall-belt, waqt li l-qaddejja tiegħu kienu qegħdin idawruha minn kullimkien.

Imbagħad Ġeħojakin, sultan ta' Ġuda, mar quddiem is-sultan ta' Babilonja, hu, ommu, il-qaddejja tiegħu, u l-kbarat u l-fizzjali tiegħu; u s-sultan ta' Babilonja qabdu priġunier fit-tmien sena tas-saltna tiegħu.

Dan ġarr minn hemm it-teżori kollha tat-tempju tal-Mulej u t-teżori tal-palazz tas-sultan, u farrak it-tagħmir kollu tad-deheb li Salamun, sultan ta' Iżrael, kien għamel fit-tempju tal-Mulej; hekk seħħet il-kelma tal-Mulej.

U ġarr fil-jasar lil Ġerusalemm kollha, il-kapijiet u l-qalbenin kollha tal-eżerċtu, għaxart elef ilsir, u l-ħaddieda u l-mastrudaxxi kollha; min-nies tal-pajjiż ma kienx fadal ħlief il-fqar.

U ġarr fil-jasar f'Babilonja lil Ġeħojakin, lil omm is-sultan, in-nisa tas-sultan, il-fizzjali tiegħu u l-kbarat tal-pajjiż; ħadhom fl-eżilju minn Ġerusalemm f'Babilonja.

Is-suldati kollha, sebat elef raġel; u l-ħaddieda u l-mastrudaxxi kollha, elf ruħ; u l-qalbenin kollha tajbin għall-gwerra; ilkoll ġarrhom is-sultan ta' Babilonja fl-eżilju ta' Babilonja.

Minflok Ġeħojakin, is-sultan ta' Babilonja għamel sultan lil Mattanija, zijuh, u bidillu ismu f'Sedekija.

Sedekija l-aħħar sultan ta' Ġuda

Sedekija kellu wieħed u għoxrin sena meta beda jsaltan, u dam isaltan ħdax-il sena f'Ġerusalemm, u ommu kien jisimha Ħamutal bint Ġeremija, minn Libna.

U għamel il-ħażin f'għajnejn il-Mulej bħal kulma kien għamel Ġeħojakim.

Dan ġara minħabba l-korla tal-Mulej kontra Ġerusalemm u Ġuda, sa ma warrabhom minn quddiem wiċċu.

U Sedekija qam kontra s-sultan ta' Babilonjia.


Il-qerda ta' Ġerusalemm u l-eżilju ta' Ġuda

Fid-disa' sena tas-sultan ta' Sedekija fl-għaxar xahar, fl-għaxra tax-xahar, Nabukodonosor, sultan ta' Babilonja, tala' għal Ġerusalemm, hu u l-eżerċtu tiegħu kollu, waqqaf il-kamp quddiemha, u tella' ħajt dawramejt magħha.

U l-belt damet magħluqa f'assedju sal-ħdax-il sena tas-sultan Sedekija.

Fir-raba' xahar, fid-disgħa tax-xahar , meta l-ġuħ kien qabad jaħkem sewwa fuq il-belt, u ma kienx hemm aktar ħobż għan-nies tal-pajjiż, infetħet tiċrita fis-swar tal-belt, u s-sultan, bis-suldati kollha miegħu, ħarab billejl billi għadda mill-bieb ta' bejn iż-żewġ ħitan li kien jagħti għall-ġnien tas-sultan; u, waqt li l-Kaldin kienu jdawru l-belt minn kull naħa, hu qabad it-triq tal-Għaraba.

Is-suldati Kaldin telqulha għal wara s-sultan, u qabduh fil-wita ta' Ġeriko, fejn l-eżerċtu kollu tiegħu tferrex 'il bogħod minnu.

Is-sultan qabduh u ħaduh f'Ribla għand is-sultan ta' Babilonja, u dan qatagħlu s-sentenza.

Lil ulied Sedekija qatilhom quddiemu stess, u lil Sedekija għamieh, rabtu bil-ktajjen u ħadu Babilonja.

Fil-ħames xahar, fis-sebgħa tax-xahar - kienet id-dsatax-il sena tas-sultan Nabukodonosor, sultan ta' Babilonja - Nebużaradan, kmandant tal-għases, fizzjal tas-sultan ta' Babilonja, daħal Ġerusalemm.

Ħaraq it-tempju tal-Mulej, u l-palazz tas-sultan, u d-djar kollha kbar ta' Ġerusalemm.

U s-suldati kollha tal-Kaldin, li kienu mal-kmandant tal-għases, ġarrfu s-swar ta' madwar Ġerusalemm.

U kull min kien fadal mill-poplu li kienu baqgħu fil-belt, u dawk li kienu ċedew u għaddew għal mas-sultan ta' Babilonja, u l-bqija kollha tan-nies, Nebużaradan, il-kmandant tal-għases, ħadhom fl-eżilju.

Il-kmandant tal-għases ħalla 'l xi wħud minn fost il-fqar tal-pajjiż biex jaħdmu l-oqsma tad-dwieli u r-raba'.

U l-Kaldin kissru l-kolonni tal-bronż li kien hemm fit-tempju tal-Mulej, u l-imqagħad u l-vaska tal-bronż li kienet fit-tempju tal-Mulej, u ġarrew il-bronż tagħhom lejn Babilonja.

U ħadu l-borom, u l-pwali u l-imqassijiet, u l-bwieqi, u t-tagħmir kollu tal-bronż li kienu jinqdew bihom fit-tempju, u ċ-ċnieser u t-twaġen.

U l-kmandant tal-għases ħa l-ħwejjeġ tad-deheb b'deheb, u l-ħwejjeġ tal-fidda b'fidda.

U ż-żewġ kolonni, u l-vaska l-waħda, u l-imqagħad li kien għamel Salamun għat-tempju tal-Mulej, il-bronż tagħhom ma kontx tiżnu.

Kolonna waħda kienet tmintax-il driegħ għolja, u kellha fuqha kapitell tal-bronż, li kien għoli ħamest idriegħ; u l-kapitell kien hemm girlanda u rummien madwaru, kollox tal-bronż; u l-kolonna l-oħra bil-girlanda kienet l-istess.

U l-kmandant tal-għases ħa wkoll lil Xeraja, il-qassis il-kbir, u lil Sefonija, il-qassis ta' warajh, u tliet għassiesa tal-bieb.

U mill-belt ħa wieħed uffiċjal, li kien jieħu ħsieb in-nies tal-gwerra, u ħamest irġiel li kienu midħla tas-sultan li kienu jinsabu l-belt, u s-segretarju tal-kmandant tal-eżerċtu li kien jikteb in-nies tal-pajjiż fl-eżerċtu, u sittin raġel tal-pajjiż, li kienu nstabu fil-belt mill-poplu.

Lil dawn ilkoll Nebużaradan, il-kmandant tal-għases, ħadhom u ġiebhom għand is-sultan ta' Babilonja f'Ribla.

U s-sultan ta' Babilonja darabhom, u qatilhom f'Ribla fl-art ta' Ħamat.

Hekk Ġuda kien itturufnat 'il bogħod minn artu.

Gedalija gvernatur ta' Ġuda

Il-poplu li baqa' f'art Ġuda, li kien ħalla Nabukodonosor, sultan ta' Babilonja, għamlilhom fuqhom gvernatur lil Gedalija bin Aħikam, bin Safan.

Il-fizzjali tal-eżerċtu semgħu, huma u n-nies tagħhom, li s-sultan ta' Babilonja qiegħed lil Gedalija gvernatur, u ġew għand Gedalija f'Misfa: Ismagħel bin Netanija, Ġoħanan bin Kareja, Xeraja bin Tanħumet minn Netufa, Ġeżanija bin wieħed Magħkti, huma u n-nies tagħhom.

U Gedalija ħalfilhom, lilhom u n-nies tagħhom, u qalilhom: "La tibżgħux mill-qaddejja tal-Kaldin; oqogħdu fil-pajjiż; u servu lis-sultan ta' Babilonja, u jkollkom ir-risq."

Imma fis-seba' xahar ġie Ismagħel bin Netanija, bin Elisama, minn nisel is-sultan, b'għaxart irġiel miegħu, u darbu lil Gedalija u dan miet, hu u l-Lhud, u l-Kaldin li kienu miegħu f'Misfa.

U l-poplu kollu, mill-kbir saż-żgħir, u l-fizzjali tal-eżerċtu qabdu u rħewlha lejn l-Eġittu għax beżgħu mill-Kaldin.

Is-sultan Ġeħojakin f'Babilonja

U ġara li fis-sena sebgħa u tletin tal-eżilju ta' Ġeħojakin, sultan ta' Ġuda, fit-tnax-il xahar, fis-sebgħa u għoxrin tax-xahar, Ewilmerodak, is-sultan ta' Babilonja, fis-sena li laħaq sultan, rafa' ras is-sultan Ġeħojakin u ħarġu mill-ħabs.

U beda jkellmu bil-ħlewwa u qegħedlu t-tron 'il fuq mit-tronijiet tas-slaten l-oħra, li kienu miegħu f'Babilonja.

B'hekk Ġeħojakin seta' jbiddel ħwejġu li kellu fil-ħabs, u beda jiekol kuljum miegħu tul għomru kollu.

U l-ikel tiegħu ta' kuljum kien jingħatalu mingħand is-sultan, is-sehem ta' kuljum f'jiemu, tul il-jiem kollha ta' ħajtu.


IL-KOTBA TAL-KRONAKI

L-EWWEL KTIEB TAL-KRONAKI

Ħarsa ħafifa lejn il-ktieb

Bħall-kotba ta' Samwel u tas-Slaten, il-kotba tal-Kronaki jridu jitqiesu bħala ktieb wieħed maqsum fi tnejn għall-istess raġuni tal-qjies tal-parċmina.

Għalkemm dawn iż-żewġ kotba jirrakkuntaw l-istess storja ta' Iżrael, huma jħarsu lejha minn angolu divers.

Insibu l-istess ġrajjiet ripetuti, imma deskritti minn aspett differenti.

Is-Sultan David hu l-aktar persunaġġ importanti fl-Ewwel Ktieb tal-Kronaki.

Hu l-bniedem li bena Ġerusalemm u għamilha ċ-ċentru tal-qima lil Alla.

Ħa ħsieb li Alla jirċievi l-qima xierqa mill-poplu.

Hu wkoll jitqies bħala l-fundatur tat-tempju, għalkemm kien ibnu Salamun li fil-fatt bnieh.

Jitqies ukoll bħala l-fundatur tal-liturġija fit-tempju.

L-ewwel disa' kapitli ta' dan il-ktieb jippreżentaw listi tad-dixxendenti ta' Adam sa żmien Sawl, li l-mewt tiegħu nsibuha deskritta fl-għaxar kapitlu.

Mill- -il kapitlu sal-aħħar (kap ) naqraw dwar is-sultan David li jsir il-mudell ta' kull min iqim u jobdi lil Alla.

Din it-taqsima dwar David nistgħu nerġgħu naqsmuha f'partijiet oħra żgħar.

L-ewwel insibu kif David sar sultan u kif għażel lil Ġerusalemm bħala l-belt kapitali (kap — ).

Kien David li ġab l-Arka tal-Patt fil-Belt, u dan naqrawh f'kapitli sa .

L-erba' kapitli ta' wara ( — ) jiddeskrivu xi ġrajjiet matul is-saltna ta' David; u l-aħħar kapitli ( — ) juruna l-preparazzjonijiet għall-bini tat-tempju bit-twissijiet li David ta lil ibnu Salamun dwar il-qima li kellha tingħata lil Alla.

Fit-tmiem tar-renju tiegħu, David ifaħħar lil Alla quddiem il-poplu u jgħid:

Imbierek int, Mulej, Alla ta' Iżrael, missierna, minn dejjem għal dejjem.

Tiegħek, Mulej, il-kobor u l-qawwa, il-ġieħ, is-sebħ u t-tifħir: kulma hemm fis-sema u fl-art.

Tiegħek is-saltna, Mulej, int kap fuq kulħadd.

Minnek l-għana u s-sebħ; int taħkem fuq kollox ( , - ).

It-taqsim tal-ktieb

Arbli tar-razza u listi ( , — , )

Il-mewt ta' Sawl ( , - )

Ir-renju ta' David ( , — , )

Inkwiet u suċċessi ( , — , )

Preparazzjonijiet għall-bini tat-tempju ( , — , )


Minn Adam sa Abraham

Adam, Seth, Enos , Kenan, Maħlalel, Ġared; Ħenok, Matusala, Lamek, Noè, Sem, Ħam u Ġafet.

Ulied Ġafet: Gomer, Magog, Madaj, Ġawan, Tubal, Mesek, u Tiras.

Ulied Gomer: Askenaż, Rifat, u Togarma.

Ulied Ġawan: Elisa u Tarsis, Kittin u Rodanin.

Ulied Ħam: Kus u Misrajm, Put u Kangħan.

Ulied Kus: Seba, Ħawila, Sabta, Ragħma, u Sabteka.

Ulied Ragħma: Seba u Dedan.

U Kus wiled lil Nimrod; dan kien l-ewwel bniedem setgħani fl-art.

Misrajm wiled lil-Ludin, l-Għanamin, u l-Leħabin, u n-Naftuħin, u l-Patrusin, u l-Kasluħin (mnejn ġew il-Filistin), u l-Kaftorin.

Kangħan wiled lil Sidon, il-kbir tiegħu, u 'l Ħet u l-Ġebusin, u l-Amurrin, u l-Girgasin, il-Ħiwwin, u l-Għarakin u s-Sinin, u l-Arwadin, u s-Semarin, u l-Ħamatin.

Ulied Sem: Għelam, Assur, Arfaksad, Lud, Aram, Għus, Ħul, Ġeter, u Mesek.

Arfaksad wiled lil Selaħ, u Selaħ wiled lil Għeber.

Lil Għeber twildulu żewġ ulied: wieħed kien jismu Peleg, għax fi żmienu tqassmet l-art, u ħuh kien jismu Ġoktan.

Ġoktan wiled lil Almodad, lil Selef, lil Ħasarmawt, lil Ġeraħ, u lil Ħadoram, lil Użal, lil Dikla, lil Għebal, lil Abimajel, lil Seba, lil Ofir, lil Ħawila, u lil Ġobab; dawn kollha ulied Ġoktan.

Sem, Arfaksad, Selaħ, Għeber, Peleg, Regħu, Xerug, Naħor, Teraħ, Abram, li hu Abraham.

Minn Abraham sa Ġakobb

Ulied Abraham: Iżakk u Ismagħel.

Dan hu nisilhom: Nebajot, il-kbir ta' Ismagħel, Kedar, Adbel, Mibsam, Misma, Duma, Massa, Ħadad, Tema, Ġetur, Nafis, Kedma.

Dawn huma wlied Ismagħel.

Ulied Ketura, il-konkubina ta' Abraham: wildet lil Żimran, Ġoksan, Medan, Midjan, Isbak, u Suwaħ.

Ulied Ġoksan: Seba u Dedan.

Ulied Midjan: Għefa, Għefer, Ħenok, Abida u Eldagħa.

Dawn kollha wlied Ketura.

U Abraham wiled lil Iżakk.

Ulied Iżakk: Għesaw u Iżrael.

Ulied Għesaw: Elifaż, Regħwel, Ġegħus, Ġagħlam, u Koraħ.

Ulied Elifaż: Teman, Omar, Sefi, Ġagħtam, Kenaż, Timna u Għamalek.

Ulied Regħwel: Naħat, Żeraħ, Samma u Miżża.

Ulied Xegħir: Lotan, Sobal, Sibgħon, Għana, Dison, Għeser u Disan.

Ulied Lotan: Ħori u Ħomam; oħt Lotan: Timna.

Ulied Sobal: Għalijan, Manaħat, Għebal, Sefi u Onam.

Ulied Sibgħon: Ajja u Għana.

Ulied Għana: Dison.

Ulied Dison: Ħamran, Esban, Itran, u Keran.

Ulied Għeser: Bilħan, Żagħwan, Ġagħkan.

Ulied Disan: Għus u Aran.

Is-slaten ta' Edom

U dawn huma s-slaten li saltnu fl-art ta' Edom qabel ma beda jsaltan sultan fuq ulied Iżrael: Bela bin Begħor; il-belt tiegħu kien jisimha Dinħaba.

U miet Bela, u warajh saltan Ġobab bin Żeraħ minn Bosra.

Meta miet Ġobab, beda jsaltan floku Ħusam, mill-art tat-Temanin.

Meta miet Ħusam, laħaq sultan floku Ħadad bin Bedad, li kisser lil Midjan fir-raba' ta' Mowab, u l-belt tiegħu kien jisimha Għawit.

Ħadad miet, u floku beda jsaltan Xamla minn Masreka.

U meta miet Xamla, laħaq sultan floku Sawl minn Reħobot tax-Xmara.

U wara l-mewt ta' Sawl beda jsaltan floku Bagħal-ħanan bin Għakbor.

U meta miet Bagħal-ħanan beda jsaltan floku Ħadad, u l-belt tiegħu kien jisimha Pagħi; u martu kien jisimha Meħetabel bint Matred, bint Miżaħab.

Wara li miet Ħadad, dawn kienu l-kapijiet ta' Edom; il-kap Timna, il-kap Għalwa, il-kap Ġetet, il-kap Oħolibama, il-kap Ela, il-kap Pinon, il-kap Kenaż, il-kap Teman, il-kap Mibsar, il-kap Magdijel, il-kap Għiram.

Dawn huma l-kapijiet ta' Edom.


Minn Iżrael sa David

Dawn kienu wlied Iżrael: Ruben, Simgħon, Levi, Ġuda, Issakar, Żebulun, Dan, Ġużeppi, Benjamin, Naftali, Gad u Aser.

Ulied Ġuda: Għer, Onan u Sela, it-tlieta twildulu minn bint Sugħa, il-Kangħanija; u Għer, il-kbir ta' Ġuda, kien ħażin f'għajnejn il-Mulej, u dan qatlu.

U Tamar, mart ibnu, wilditlu lil Pereż u 'l Żeraħ; u hekk ulied Ġuda kienu ħamsa kollox.

Ulied Pereż kienu: Ħesron u Ħamul.

Ulied Żeraħ: Żimri, Etan, Ħeman, Kalkol u Darda: ħamsa kollox.

Ulied Karmi kienu: Għakar, li ġieb l-inkwiet f'Iżrael għax dineb fi ħwejjeġ mogħtija għall-qerda.

Wild Etan: Għażarija …

L-ulied li twieldu lil Ħesron: Ġeraħmijel, Ram, Kelubaj.

Ram wiled 'l Għamminadab; Għamminadab wiled lil Naħson, prinċep fost ulied Ġuda; u Naħson wiled lil Xalman; Xalman wiled lil Bogħaż; Bogħaż wiled lil Għobed; Għobed wiled lil Ġesse; Ġesse wiled lil Elijab, il-kbir tiegħu; lil Abinabad, it-tieni; lil Simgħa, it-tielet; lil Natanjel, ir-raba'; lil Raddaj, il-ħames; lil Osem, is-sitta; lil David, is-seba'.

U ħuthom bniet kienu: Seruja u Abigajl.

Ulied Seruja kienu: Abisaj, Ġowab u Għaxajel, tlieta kollox.

Abigajl wildet lil Għamaxa; missier Għamaxa kien Ġeter, l-Ismagħeli.

U Kaleb bin Ħesron wiled minn martu Għażuba lil Ġerigħot; u dawn kienu wliedha: Ġeser, Sobab, u Ardon.

U mietet Għażuba u Kaleb ħa b'martu lil Efrat, u din wilditlu lil Ħur.

U Ħur wiled lil Uri, u Uri wiled lil Besalel.

U wara dan Ħesron resaq lejn bint Makir, missier Gilgħad; iżżewwiġha meta kellu sittin sena u wilditlu lil Xegub.

U Xegub wiled lil Ġajir, u dan kellu tlieta u għoxrin belt f'Gilgħad.

Imma Gesur u Aram ħadulhom minn taħt idejhom lil Ħawwot-ġajjir, Kenat u l-ibliet tagħha: sittin belt.

Dawn kollha kienu wlied Makir, missier Gilgħad.

U meta miet Ħesron, Kaleb resaq lejn Efrat, mart Ħesron missieru, u wilditlu lil Asħur, missier Tekugħa.

Ulied Ġeraħmijel, il-kbir ta' Ħesron: Ram, il-kbir; Buna, Oren, Osem, u Aħija.

Ġeraħmijel kellu mara oħra jisimha Għatara, li kienet omm Onam.

Ulied Ram, il-kbir ta' Ġeraħmijel, kienu: Magħas, Ġamin, Għeker.

U wlied Onam kienu: Sammaj u Ġada; u wlied Sammaj kienu: Nadab u Abisur.

U l-mara ta' Abisur kien jisimha Abiħajil, u wilditlu lil Aħban, u lil Molid.

U wlied Nadab: Seled u Affajim.

Seled miet bla tfal.

U wlied Affajim: Isgħi.

Ulied Isgħi: Sesan.

Ulied Sesan: Aħlaj.

U wlied Ġada, ħu Sammaj: Ġeter u Ġonatan; u Ġeter miet bla tfal.

U wlied Ġonatan: Pelet u Żaża.

Dawn kienu wlied Ġeraħmijel.

Sesan ma kellux subien, imma bniet biss.

Sesan kellu lsir Eġizzjan li kienu jismu Ġarħa.

U Sesan ta lil Ġarħa, l-ilsir tiegħu, lil bintu b'martu, u wilditlu lil Għattaj.

U Għattaj wiled lil Natan, u Natan wiled lil Żabad.

U Żabad wiled lil Eflal; u Eflal wiled lil Għobed.

U Għobed wiled lil Ġeħu, u Ġeħu wiled lil Għażarija.

U Għażarija wiled lil Ħeles, u Ħeles wiled lil Elgħaxa.

U Elgħaxa wiled lil Sismaj, u Sismaj wiled lil Sallum.

U Sallum wiled lil Ġekamija, u Ġekamija wiled lil Elisama.

U wlied Kaleb, ħu Ġeraħmijel: Maresa, il-kbir tiegħu, li kien missier Żif.

U wlied Maresa, missier Ħebron.

Ulied Ħebron kienu: Koraħ u Taffuħa, Rekem u Sema.

Sema wiled lil Raħam, missier Ġorkegħam; u Rekem wiled lil Sammaj.

U bin Sammaj: Magħon; u Magħon kien missier Betsur.

U Għefa, konkubina ta' Kaleb, wildet lil Ħaran, u lil Mosa, u lil Gażeż; u Ħaran wiled lil Gażeż.

U wlied Ġaħdaj: Regem, Ġotam, Gesan, Pelet, Għefa u Sagħaf.

Magħka, konkubina ta' Kaleb, wildet lil Seber u lil Tirħana, u wildet ukoll lil Sagħaf, missier Madmanna; lil Sewa, missier Makbena; u lil missier Gibgħa; u bint Kaleb kienet Għaksa.

Dawn kienu wlied Kaleb.

Ulied Ħur, il-kbir ta' Efrata: Sobal, missier Kirjat-ġegħarim; Salma, missier Betlehem; Ħaref, missier Bet-gader.

U wlied Sobal, missier Kirjat-ġegħarim, kienu: Ħarwe, nofs il-Manaħtin.

U l-familji ta' Kirjat-ġegħarim, kienu: il-Ġetrin, il-Putin u s-Sumatin, u l-Misragħin.

Minn dawn ħarġu s-Sorgħatin u l-Estawlin.

Ulied Xalmon: Betlehem u Netufin, Għatrot-bet-ġowab, u nofs il-Manaħtin, u s-Sorgħin.

U l-familji ta' Soferim li kienu jgħammru f'Ġabes: Tirgħatin, Simgħatin u Sukatin.

Dawn kienu l-Kenin, li tnisslu minn Ħamat, missier id-dar ta' Rekab.


Il-familja ta' David

U dawn kienu wlied David li twildulu f'Ħebron: il-kbir Amnon minn Aħinogħam, il-Ġeżragħelija; it-tieni, Danjel minn Abigajl, il-Karmelija; it-tielet, Absalom bin Magħka, bint Talmaj, sultan ta' Gesur; ir-raba', Adonija bin Ħaggit; il-ħames, Sefatija minn Abital; is-sitta, Itrigħam minn Għegla martu.

Sitta tweldulu f'Ħebron, fejn saltan għal seba' snin u sitt xhur.

U tlieta u tletin sena saltan f'Ġerusalemm.

U dawn tweldulu f'Ġerusalemm: Simgħa, Sobab, Natan u Salamun, erbgħa minn Batsugħa, bint Għammijel.

U Ibħar, Elisama, u Elifelet, Noga, Nefeg, Ġafigħa, Elisama, Eljada, u Elifelet, disgħa kollox.

Dawn kienu l-ulied kollha ta' David, minbarra l-ulied tal-konkubini, u Tamar oħthom.

U wlied Salamun kienu: Reħobogħam; Abija, ibnu; Asa, ibnu; Ġosafat, ibnu; Ġoram, ibnu; Aħażija, ibnu; Ġowas, ibnu; Amasija, ibnu; Għażarija, ibnu; Ġotam, ibnu; Aħaż, ibnu; Ħeżekija, ibnu; Manassi, ibnu; Amon, ibnu; Ġosija, ibnu.

U wlied Ġosija kienu: il-kbir, Ġoħanan; it-tieni, Ġeħojakim; it-tielet, Sedekija; ir-raba' Sallum.

U wlied Ġeħojakim kienu: Ġekonija, ibnu; Sedekija, ibnu.

U wlied Ġekonija, l-ilsir, kienu: Saltijel, ibnu; u Malkiram, Pedaja, Senassar, Ġekamija, Ħosama u Nedabija.

U wlied Pedaja: Żerubbabel u Simgħi.

U wlied Żerubbabel kienu: Mesullam, Ħananija, u Selomit oħthom; Ħasuba, Oħel, Berekija, Ħasadija, Ġusab-ħesed, ħamsa kollox.

Ulied Ħananija: Pelatija u Ġesagħija, ibnu; Refaja, ibnu; Arnan, ibnu; Għobadija, ibnu; Sekanija, ibnu.

U wlied Sekanija kienu: Semajja, u wlied Semajja kienu: Ħattus, Igal, Barijaħ, Nagħrija u Safat, sitta kollox.

U wlied Nagħrija: Elijugħenaj, Ħiżkija, u Għażrikam, tlieta kollox.

U wlied Elijugħenaj kienu: Ħodawija, Eljasib, Pelaja, Għakkub, Ġoħanan, Delaja, u Għanani, sebgħa kollox.


Il-familja ta' Ġuda

U wlied Ġuda kienu: Pereż, Ħesron, Karmi, Ħur u Sobal.

Raja bin Sobal wiled lil Ġaħat; u Ġaħat wiled lil Aħumaj u lil Laħad.

Dawn huma l-familji tas-Sorgħatin.

Dawn huma wlied Għetam: Ġeżragħel, Isma, Idbas; u oħthom kien jisimha Ħaslelfoni.

Penuwel kien missier Gedorh, u Għeżer kien missier Ħusa.

Dawn kienu wlied Ħur: il-kbir ta' Efrata, missier Betlehem.

U Asħur, missier Tekugħa, kellu żewġ nisa: Ħela u Nagħra.

U Nagħra wilditlu lil Aħużżam, u lil Ħefer, u lil Temeni, u lil Ħaħastari.

Dawn kienu wlied Nagħra.

U wlied Ħela: Seret, Isħar, u Etnan.

U Kas wiled lil Għanub, lil Sobeba u l-familji ta' Aħarħel, iben Ħarum.

U Ġagħbes kien imweġġaħ aktar minn ħutu; ommu semmietu Ġagħbes, għax, qalet, fl-uġigħ wilidtu.

Ġagħbes sejjaħ lil Alla ta' Iżrael u qal: "Li kont tberikni u twessa' l-fruntieri tal-art tiegħi, u tkun idek miegħi u żżommni 'l bogħod mill-ħsara, li ma tilħaqnix."

U Alla tah li talab.

U Kelub, ħu Suħa, wiled lil Meħir, li kien missier Estun.

U Estun wiled lil Betrafa, lil Paseħa, u lil Teħinna, missier Għir-naħas.

Dawn kienu l-irġiel ta' Reka.

U wlied Kenaż: Għotnijel u Seraja.

U wlied Għotnijel: Ħatat u Megħonotaj.

Megħonotaj wiled lil Għofra; u Seraja wiled lil Ġowab, missier il-Geħarasim, għax kienu nies tas-sengħa.

U wlied Kaleb bin Ġefunni: Għir, u Ela, u Nagħam; u wlied Ela: Kenaż.

U wlied Ġeħallelijel: Żif, Żifa, Tirija, Axarel. aU wlied Għeżra: Ġeter, Mered, Għefer u Ġalon. bU dawn kienu wlied Bitija bint il-Fargħun, li kien iżżewwiġha Mered. bU hi tqalet u wildet lil Mirjam, lil Sammaj u lil Isba, missier Estemogħa. aU martu, il-Lhudija, wildet lil Ġered, missier Gedor; Ħeber, missier Xoku; u Ġekutijel, missier Żanuħa.

U wlied il-mara ta' Ħodija, oħt Naħam, kienu missier Kegħila, il-Garmi, u missier Estemogħa, il-Magħkati.

U wlied Simon kienu: Amnon u Rinna, Benħanan, u Tilon.

U wlied Isgħi: Żoħet u Benżoħet.

Ulied Sela bin Ġuda: Għer, missier Leka; u Lagħda, missier Maresa, u l-familji tal-ħaddiema tal-għażel, u l-familji ta' Betasbigħa; u Ġokim u l-irġiel ta' Kożeba, u Ġowas u Xaraf, li ħakmu fuq Mowab u reġgħu lura lejn Leħem - dawn tifkiriet qodma.

Dawn kienu l-fuħħarin li kienu joqogħdu f'Netagħim u Gedera, u għammru hemm għand is-sultan biex jaħdmulu.

Il-familja ta' Simgħon

Ulied Simgħon kienu: Nemwel, Ġamin, Ġarib, Żeraħ, u Sawl.

Sallum, ibnu; Mibsam, ibnu; Misma, ibnu.

U wlied Misma kienu: Ħammuwel, ibnu; Żakkur, ibnu; Simgħi, ibnu; U Simgħi kellu sittax-il tifel u sitt ibniet.

Ħutu ma kellhomx ħafna tfal, u l-familji tagħhom ħadd minnhom ma kotor daqs dawk ta' wlied Ġuda.

Għammru f'Birsaba, Molada, Ħasar-sugħal; u f'Bilħa, f'Għesem, f'Tolad, f'Betwel, f'Ħorma, f'Siklag, f'Bet-markabot, f'Ħasarsusim, f'Bet-biri u f'Sagħarajm.

Dawn kienu bliethom sakemm kien isaltan David, bl-irħula tagħhom: Għetam, Għajn, Rimmon, Token, u Għasan; ħamest ibliet kollox bl-irħula tagħhom kollha li kienu madwar dawn l-ibliet sa Bagħal.

Dawn huma l-għamajjar tagħhom, u ktieb in-nisel tagħhom.

U Mesobab, Ġamlek, Ġosa bin Amasija; Ġoel, Ġeħu bin Ġosibija, bin Xerajja, bin Għaxjel, Elijugħenaj, Ġagħkoba, Ġesoħaja, Għasajja, Għadijel, Geximjel, Benajja.

U Żiża bin Sifgħi, bin Allon, bin Ġedajja, bin Żimri, bin Semajja.

Dawn li ġibniehom b'isimhom kienu prinċpijiet fil-familji tagħhom, u djar missirijiethom kotru ħafna.

Huma marru lejn id-daħla ta' Gedor lejn il-Lvant tal-wied, ifittxu l-mergħa għall-imrieħel tagħhom.

U sabu mergħa bnina u tajba, u art wiesgħa, kwieta u mistrieħa, għax dawk li kienu jgħammru fiha qabel kienu ġejjin minn Ħam.

Dawn, miktubin hawn b'isimhom, fi żmien Ħeżekija, sultan ta' Ġuda, ġew u qerdu t-tined tagħhom u lill-Megħunin, li kienu jinsabu hemm, u qerduhom kif għadhom sa llum, u bdew jgħammru flokhom, għax kien hemm il-mergħa tajba għall-imrieħel tagħhom.

U xi wħud minnhom, minn ulied Simgħon, baqgħu sejrin sal-muntanja ta' Xegħir, ħames mitt raġel, b'kapijiet tagħhom: Pelatija, Nagħrija, Refaja u Għużżijel, ulied Isgħi.

U huma qerdu l-fdalijiet ta' Għamalek, u baqgħu jgħammru hemm sal-lum.


Il-familja ta' Ruben

U wlied Ruben, il-kbir ta' Iżrael, (kien il-kbir, imma billi niġġes friex missieru, il-primoġenitura ngħatat lil ulied Ġużeppi bin Iżrael, għalhekk mhux imniżżel fl-arblu tar-razza bħala l-kbir.

Għalkemm Ġuda kien qawwi fost ħutu u minnu ħareġ prinċep, il-primoġenitura ħadha Ġużeppi); ulied Ruben, il-kbir ta' Iżrael kienu: Ħanok, Pallu, Ħesron, u Karmi.

Ulied Ġoel: Semajja, ibnu; Gog, ibnu; Simgħi, ibnu; Mika, ibnu; Raja, ibnu; Bagħal, ibnu; Bera, ibnu, li Tiglat-pileser, sultan tal-Assirja, ħadu fl-eżilju, kien il-prinċep tar-Rubenin.

U ħutu skont il-familji tagħhom, kif inhuma miktubin fl-arblu tar-razza skont il-ġenerazzjonijiet tagħhom kienu: il-kap Ġegħijel, Żakkarija, Bela bin Għażaż, bin Sema, bin Ġoel, li kien jgħammar f'Għarogħer, sa Nebu u Bagħal-megħon.

Kien jgħammar ukoll lejn il-Lvant sa dħul id-deżert lil hinn min-naħa tax-xmara tal-Ewfrat, għax l-imrieħel tagħhom kienu tkattru fl-art ta' Gilgħad.

U fi żmien Sawl ħabtu għall-Ħagrin, u dawn waqgħu f'idejhom; u għammru fit-tined tagħhom fuq in-naħa kollha tal-Lvant ta' Gilgħad.

Il-familja ta' Gad

U wlied Gad kienu jgħammru biswithom fl-art ta' Basan sa Saleka: Ġoel, l-ewwel; Safam, it-tieni; Ġagħnaj; u Safat f'Basan.

U ħuthom skont id-djar ta' missirijiethom kienu: Mikiel, Messullam, Seba, Ġoraj, Ġagħkan, Żigħa, Għeber - sebgħa kollox.

Dawn ulied Abiħajl bin Ħuri, bin Ġaruħa, bin Gilgħad, bin Mikiel, bin Ġesisaj, bin Ġaħdu, bin Buż; Aħi bin Għabdijel, bin Guni, il-kap tad-djar ta' missirijiethom.

U kienu jgħammru f'Gilgħad f'Basan, u fl-ibliet tagħha, u fil-mergħat kollha ta' Saron sat-truf kollha tagħhom.

Dawn kollha kienu magħduda u miktubin fi żmien Ġotam, sultan ta' Ġuda, u fi żmien Ġerobogħam, sultan ta' Iżrael.

Ulied Ruben u Gad, u nofs it-tribù ta' Manassi, irġiel ta' ħila, kellhom irġiel li kienu jġorru t-tarka u x-xabla, jiġbdu l-qaws u mħarrġin fit-taqbid, erbgħa u erbgħin elf, seba' mija u sittin ruħ lesti biex joħorġu għall-gwerra.

U għamlu gwerra kontra l-Ħagrin, u kontra Ġetur, Nafis, u Nodab; u huma kienu megħjunin kontrihom, u waqqgħu f'idejhom lill-Ħagrin u lil dawk kollha li kienu magħhom, għax huma sejħu lil Alla waqt il-ġlied u semagħhom għax ittamaw fih.

U ħadulhom l-imrieħel tagħhom: ħamsin elf ġemel, mitejn u ħamsin elf nagħġa, elfejn ħmar, u mitt elf ruħ ħajjin.

U ħafna waqgħu mejta għax il-gwerra kienet ġejja minn Alla, u baqgħu jgħammru flokhom sal-eżilju.

Nofs it-tribù ta' Manassi

U wlied in-nofs tribù ta' Manassi kienu jgħammru fl-art li tieħu minn Basan sa Bagħal-ħermon, Xenir, u l-muntanja tal-Ħermon; u kienu ħafna.

U dawn kienu l-kapijiet ta' djar missirijiethom: Għefer, Isgħi, Elijel, Għażrijel, Ġeremija, Ħodawija, u Ġaħdijel, nies qalbiena, nies imsemmija, kapijiet ta' djar missirijiethom.

Imma dinbu kontra Alla ta' missirijiethom, u żnew wara allat il-ġnus tal-pajjiż, li Alla kien qered minn quddiemhom.

Għalhekk Alla ta' Iżrael qanqal ir-ruħ ta' Pul, is-sultan tal-Assirja, jiġifieri r-ruħ ta' Tiglat-pileser, is-sultan tal-Assirja, u eżiljahom: lir-Rubenin, lill-Gadin, u n-nofs tribù ta' Manassi, u ħadhom f'Ħalaħ, Ħabor, Ħara, u x-xmara ta' Gożan, fejn għadhom hemm sal-lum.

Il-familja ta' Levi

Ulied Levi kienu : Gersun, Keħat, Merari.

U wlied Keħat: Għamram, Isħar, Ħebron u Għużżijel.

U wlied Għamram: Aron, Mosè, u Mirjam.

U wlied Aron: Nadab, Abiħu, Elgħażar u Itamar.

Elgħażar wiled lil Fineħas; Fineħas wiled lil Abisugħa, u Abisugħa wiled lil Bukki; u Bukki wiled lil Għużżi; u Għużżi wiled lil Żeraħija; u Żeraħija wiled lil Merajot; Merajot wiled lil Amarija, u Amarija wiled lil Aħitub.

Aħitub wiled lil Sadok, u Sadok wiled lil Aħimagħas.

U Aħimagħas wiled lil Għażarija, u Għażarija wiled lil Ġoħanan.

U Ġoħanan wiled lil Għażarija.

Dan kien li kien iservi ta' qassis fit-tempju li kien bena Salamun f'Ġerusalemm.

Għażarija wiled lil Amarija, u Amarija wiled lil Aħitub.

U Aħitub wiled lil Sadok; u Sadok wiled lil Sallum; u Sallum wiled lil Ħilkija; u Ħilkija wiled lil Għażarija.

U Għażarija wiled lil Xeraja, u Xeraja wiled lil Ġeħosadak.

U Ġeħosadak mar fl-eżilju meta l-Mulej eżilja lil Ġuda u 'l Ġerusalemm permezz ta' Nabukodonosor.


Ulied Levi kienu: Gersum, Keħat, u Merari.

U dawn l-ismijiet ta' wlied Gersum: Libni u Simgħi.

U wlied Keħat: Għamram, u Isħar, Ħebron u Għużżijel.

Ulied Merari: Maħli u Musi.

U dawn huma l-familjari tal-Leviti skont missirijiethom:

Minn Gersum: Libni, ibnu; Ġaħat, ibnu; Żimma, ibnu; Ġowaħ, ibnu; Għiddu, ibnu; Żeraħ, ibnu; Ġejteraj, ibnu.

Ulied Keħat: Għamminadab, ibnu; Koraħ, ibnu; Assir, ibnu; Elkana, ibnu; Ebijasaf, ibnu; Assir, ibnu; Taħat, ibnu; Urijel, ibnu; Għużżija, ibnu; Sawl, ibnu.

U wlied Elkana: Għamasaj u Aħimot; Elkana, ibnu; Sofaj, ibnu; Naħat, ibnu; Elijab, ibnu; Ġeroħam, ibnu; Elkana, ibnu.

Ulied Samwel: Ġoel, il-kbir, u Abija, it-tieni.

Ulied Merari: Maħli; Libni, ibnu; Simgħi, ibnu; Għużża, ibnu; Simgħa, ibnu; Ħaggija, ibnu; Għasaja, ibnu.

Dawn kienu n-nies li David kien ħatar għat-tmexxija tal-kant fit-tempju tal-Mulej, meta l-arka sabet postha.

U kienu jservu bħala kantanti quddiem it-tabernaklu tat-tinda tal-laqgħa sa ma bena Salamun it-tempju tal-Mulej f'Ġerusalemm, u kienu jservu bl-ordni kif kien imisshom.

Dawn huma n-nies u wliedhom li kienu jservu.

Minn ulied il-Keħatin: Ħeman, il-kantant, bin Ġoel, bin Samwel, bin Elkana, bin Ġeroħam, bin Elijel, bin Towaħ, bin Suf, bin Elkana, bin Maħat, bin Għamasaj, bin Elkana, bin Ġoel, bin Għażarija, bin Sefanija, bin Taħat, bin Assir, bin Ebijasaf, bin Koraħ, bin Isħar, bin Keħat, bin Levi, bin Iżrael; u ħuh Asaf, li kien joqgħod fuq il-lemin tiegħu, jiġifieri, Asaf bin Berekija, bin Simgħi, bin Mikiel, bin Bagħasejja, bin Malkija, bin Etni, bin Żeraħ, bin Għadaja, bin Etan, bin Żimma, bin Simgħi, bin Ġaħat, bin Gersum, bin Levi; u wlied Merari, ħuthom, li kienu joqogħdu fuq ix-xellug; Etan bin Kis, bin Għabdi, bin Malluk, bin Ħasabija, bin Amasija, bin Ħilkija, bin Amsi, bin Bani, bin Semer, bin Maħli, bin Musi, bin Merari, bin Levi.

U ħuthom il-Leviti kienu maħtura għas-servizz kollu tat-tabernaklu tat-tempju ta' Alla.

U Aron u wliedu kienu joffru fuq l-artal tas-sagrifiċċju tal-ħruq, u fuq l-artal tal-inċens; huma wkoll kienu jieħdu ħsieb is-servizz kollu tal-post il-qaddis u jitolbu maħfra għal Iżrael skont kulma kien ordna Mosè, il-qaddej ta' Alla.

U dawn kienu wlied Aron: Elgħażar, ibnu; Fineħas, ibnu; Abisugħa, ibnu; Bukki, ibnu; Għużżi, ibnu; Żeraħija, ibnu; Merajot, ibnu; Amarija, ibnu; Aħitub, ibnu; Sadok, ibnu; u Aħimagħas, ibnu.

U dawn huma l-għamajjar tagħhom skont il-limiti ta' sehemhom.

Lil ulied Aron tal-familja tal-Keħatin, għax messithom l-ewwel xorti, tawhom Ħebron bil-mergħat ta' madwarha fl-art ta' Ġuda.

Imma r-raba' tal-belt u l-irħula tagħha ngħataw lil Kaleb bin Ġefunni.

U lil ulied Aron ingħataw Ħebron, belt tal-kenn, Libna bil-mergħat tagħha, Ġattir u Estemgħa bil-mergħat tagħhom, Ħilen bil-mergħat tagħha, Debir bil-mergħat tagħha, Għasan bil-mergħat tagħha, Betxemex bil-mergħat tagħha.

U mit-tribù ta' Benjamin, Geba bil-mergħat tagħha, Għalemet bil-mergħat tagħha, Għanatot bil-mergħat tagħha - l-ibliet kollha tagħhom kienu tlittax bil-mergħat tagħhom.

U lill-bqija ta' wlied Keħat, skont il-familji tagħhom, messhom bix-xorti għaxart ibliet mit-tribù ta' Efrajm, mit-tribù ta' Dan u minn nofs it-tribù ta' Manassi.

U lil ulied Gersom skont il-familji tagħhom messhom bix-xorti tlittax-il belt mit-tribù ta' Issakar, ta' Aser, ta' Naftali u minn nofs it-tribù ta' Manassi f'Basan.

U lil ulied Merari skont il-familji tagħhom messhom bix-xorti tnax-il belt mit-tribù ta' Ruben, ta' Gad, u ta' Żebulun.

U wlied Iżrael taw dawn l-ibliet bil-mergħat tagħhom lil-Leviti; tawhomlhom bix-xorti mit-tribù ta' wlied Ġuda, u mit-tribù ta' wlied Simgħon, u mit-tribù ta' wlied Benjamin; dawn l-ibliet jissemmew b'isimhom.

U l-familji ta' wlied Keħat kisbu bix-xorti bliet mit-tribù ta' Efrajm; u tawhom dawn l-ibliet tal-kenn: Sikem bil-mergħat tagħha fil-muntanji ta' Efrajm, Geżer bil-mergħat tagħha, Ġokmegħam bil-mergħat tagħha, Betħoron bil-mergħat tagħha, Ajjalon bil-mergħat tagħha, u Gat-rimmon bil-mergħat tagħha, u minn nofs it-tribù ta' Manassi, Għaner bil-mergħat tagħha, Bilgħam bil-mergħat tagħha għall-familji tal-bqija ta' wlied Keħat.

U lil ulied Gersum tawhom minn nofs it-tribù ta' Manassi: Golan f'Basan bil-mergħat tagħha, u Għastarot bil-mergħat tagħha.

U mit-tribù ta' Issakar: Kedes bil-mergħat tagħha, Dabrat bil-mergħat tagħha, u Ramot bil-mergħat tagħha, Għanem bil-mergħat tagħha.

U mit-tribù ta' Aser: Masal bil-mergħat tagħha, Għabdon bil-mergħat tagħha; Ħukok bil-mergħat tagħha, Reħob bil-mergħat tagħha.

Mit-tribù ta' Naftali: Kedes fil-Galilija bil-mergħat tagħha, u Ħammon bil-mergħat tagħha, u Kirjatajm bil-mergħat tagħha.

U lill-bqija ta' wlied Merari tawhom mit-tribù ta' Żebulon: Rimmon bil-mergħat tagħha, Tabor bil-mergħat tagħha; u 'l hemm mill-Ġordan, biswit Ġeriko, fuq in-naħa tal-Lvant tal-Ġordan, mit-tribù ta' Ruben, tawhom: Beser fid-deżert bil-mergħat tagħha, Ġaħsa bil-mergħat tagħha, Kedemot bil-mergħat tagħha, Mefagħat bil-mergħat tagħha.

U mit-tribù ta' Gad: Ramot f'Gilgħad bil-mergħat tagħha, Maħanajm bil-mergħat tagħha, Ħebson bil-mergħat tagħha u Ġagħżer bil-mergħat tagħha.


Il-familja ta' Issakar

U wlied Issakar kienu Tola, Puwa, Ġasub, Simron - erbgħa.

U wlied Tola kienu: Għużżi, Refaja, Ġerijel, u Ġaħmaj, Ibsam, Samwel, kapijiet ta' djar missirijiethom imnisslin minn Tola, nies qalbiena miktuba skont il-ġenerazzjoni tagħhom.

Fi żmien David kienu jgħoddu tnejn u għoxrin elf u sitt mitt ruħ.

U wlied Għużżi: Iżraħija, u wlied Iżraħija kienu: Mikiel, Għobadaja, Ġoel, Issija; ħamsa, kollha kapijiet.

U magħhom kien hemm, skont il-ġenerazzjoni ta' dar missirijiethom, qtajja' tal-eżerċti mħarrġa għall-gwerra sitta u tletin elf, għax kellhom ħafna nisa u tfal.

U ħuthom li kienu mill-familji ta' Issakar kienu jlaħħqu kollox sebgħa u tmenin elf raġel, gwerriera qalbiena, miktubin skont il-familji tagħhom.

Il-familja ta' Benjamin

Ulied Benjamin kienu: Bela, Beker, Ġedigħajel - tlieta kollox.

Ulied Bela: Esbon, Għużżi, Għużżijel, Ġerimot, Għiri - ħamsa, kapijiet ta' djar il-missirijiet, gwerriera qalbiena, u, skont il-kitba tal-familji tagħhom, tnejn u għoxrin elf u erbgħa u tletin.

U wlied Beker: Żemira, Ġogħas, Eligħeżer, Elijugħenaj, Għomri, Ġeremot, Abija, Għanatatot, u Għalemet, dawn kollha wlied Beker.

U l-għadd tal-miktubin, skont il-ġenerazzjoni tagħhom, bħala kapijiet tal-familji ta' missirijiethom, gwerriera qalbiena, kien għoxrin elf u mitejn ruħ.

Wild Ġedigħajel: Bilħan.

U wlied Bilħan: Ġegħus, Benjamin, Eħud, Kengħana, Żetan, Tarsis u Aħisaħar.

Dawn kollha kienu wlied Ġedigħajel skont il-kapijiet tal-familji tad-djar ta' missirijiethom, gwerriera qalbiena, sbatax-il elf u mitejn ruħ, lesti biex joħorġu għall-gwerra.

U Suffim u Ħuffim, ulied Għir; Ħusim, ulied Aħer.

Il-familja ta' Naftali

Ulied Naftali kienu: Ġaħsijel, Guni, Ġeser, Sallum, ulied Bilħa.

Il-familja ta' Manassi

Ulied Manassi kienu: Axrijel, li wilditlu l-konkubina l-Aramija; wildet ukoll lil Makir, missier Gilgħad.

U Makir ħa nisa għal Ħuffim u għal Suffim.

Waħda kien jisimha Magħka, u isem it-tieni kien Selofħad; Selofħad kellha bniet biss.

U Magħka, il-mara ta' Makir, wildet iben u semmietu Peres, u ħuh kien jismu Seres, u wliedu kienu Ulam u Rakem.

U wlied Ulam: Bedan.

Dawn huma wlied Gilgħad bin Makir, bin Manassi.

U oħtu Ħammoleket wildet lil Isħod, lil Abigħeżer u lil Maħla.

U wlied Semida kienu Aħijan, Sikem, Likħi u Anigħam.

Il-familja ta' Efrajm

U wlied Efrajm: Setulaħ, Bered, ibnu; Taħat, ibnu; Elgħada, ibnu; Taħat, ibnu; Żabad, ibnu; Sutelaħ, ibnu; Għeżer u Elgħad; lil dawn qatlulhom in-nies ta' Gatt, li kienu twieldu fil-pajjiż, għax kienu niżlu jeħdulhom l-imrieħel.

U Efrajm missierhom għamel il-vistu għal ħafna jiem, u ħutu ġew isabbruh.

U resaq lejn martu, u din tqalet, u wildet iben, u semmieh Berigħa, għax kienet waqgħet il-ħsara fuq daru.

Bintu kienet Sera, li bniet Betħoron, ta' isfel u ta' fuq, u Użżen-sera.

Refaħ kien ibnu, u Resef ibnu, u Telaħ ibnu, u Taħan ibnu, Lagħdan ibnu, Għammiħud ibnu, Elisama ibnu, Nun ibnu, Ġożwè ibnu.

L-artijiet u l-għamajjar tagħhom kienu: Betel bl-irħula tagħha, Nagħran fuq il-Lvant, u Geżer bl-irħula tagħha, fuq il-Punent, u Sikem bl-irħula tagħha, u Għajja bl-irħula tagħha.

U f'idejn ulied Manassi kienu: Betsan bl-irħula tagħha, Tagħnak bl-irħula tagħha, Megiddu bl-irħula tagħha, u Dor bl-irħula tagħha.

F'dawn kienu jgħammru wlied Ġużeppi bin Iżrael.

Il-familja ta' Aser

Ulied Aser kienu: Imna, Iswa, Iswi, Berigħa, u oħthom Xeraħ.

U wlied Berigħa: Ħeber, Malkijel, li kienu missier Birżajt.

U Ħeber wiled lil Ġaflet, Somer, Ħotam u Sugħa, oħthom.

U wlied Ġaflet kienu: Pasak, Bimħal, Għaswat.

Dawn kienu wlied Ġaflet.

U wlied Semer, ħuh, kienu: Roħga, Ġeħubba u Aram.

U wlied Ħelem, ħuh, kienu: Sofaħ, Imna, Seles u Għamal.

Ulied Sofaħ: Suħa, Ħarnefer, Sugħal, Beri, Imraħ, Beser, Ħod, Samma, Silsa, Itran, u Bera.

U wlied Ġeter: Ġefunni, Pisfa u Ara.

U wlied Għulla kienu: Araħ, Ħannijel u Risja.

Dawn kollha kienu wlied Aser, kapijiet ta' djar missirijiethom, nies magħżula, gwerriera qalbiena, kapijiet fost il-prinċpijiet.

L-għadd tal-miktubin tagħhom fl-eżerċtu għall-gwerra kien ilaħħaq sitta u għoxrin elf ruħ.


Il-familja ta' Benjamin

U Benjamin wiled lil Bela, il-kbir tiegħu, Asbel it-tieni, Aħaraħ it-tielet, Noħa r-raba', Rafa l-ħames.

U Bela kellu dawn l-ulied: Addar, Gera, Abiħud, Abisugħa, Nagħman, Aħuwaħ, Gera, Sefufan, u Ħuram.

Dawn kienu wlied Eħud; kienu l-kapijiet ta' djar missirijiethom ta' dawk li kienu jgħammru f'Geba, u ttieħdu fl-eżilju f'Manaħat: Nagħman, Aħija, Gera, dak li kien ġagħalhom jitilqu, u wiled lil Għużża u lil Aħiħud.

Saħarajm wiled fir-raba' ta' Mowab, wara li keċċa 'l barra lin-nisa tiegħu Ħusim u Bagħra, u wiled minn martu Ħodes lil Ġobab, Sibja, Mesa, Malkam, Ġegħus, Xakja, u Mirma.

Dawn kienu wliedu, kapijiet ta' djar missirijiethom.

U minn Ħusim wiled lil Abitub u lil Elfagħal.

U wlied Elfagħal kienu: Għeber, Misgħam, Semed, li bena Onu u Lod bl-irħula tagħha, u Berigħa u Sema; dawn kienu l-kapijiet ta' djar missirijiethom, ta' dawk li kienu jgħammru f'Ajjalon, li ħarrbu lil dawk li kienu jgħammru f'Gatt.

U Aħiju, Sasak, u Ġeremot, Żebadija, Għarad, Għeder, Mikiel, Isfa, u Ġoħa kienu wlied Berigħa.

U Żebadija u Mesullam, Ħiżki, Ħeber, Ismeraj, Iżlija, Ġobab kienu wlied Elfagħal.

Ġakim, Żikri, Żabdi, Eligħenaj, Silletaj, Elijel, Għadajja, Berajja u Simrat kienu wlied Simgħi.

Isfan, Għeber, u Elijel, u Għabdon, Żikri, Ħanan, Ħananija, Għelam, Għantotija, Ifdija u Penuwel kienu wlied Sasak.

Samseraj, Seħarija, Għatalija, Gagħresija, Elija u Żikri kienu wlied Ġeroħam.

Dawn kienu l-kapijiet ta' djar missirijiethom skont il-ġenerazzjonijiet tagħhom.

Dawn kienu l-kbarat li kienu jgħammru f'Ġerusalemm.

F'Gibgħon kien jgħammar missier Gibgħon, u martu kien jisimha Magħka.

Ibnu l-kbir kien Għabdon, u warajh kellu lil Żur, Kis, Bagħal, Nadab, Gedor, Aħiju u Sakar.

U Miklot wiled lil Sima.

Dawn ukoll kienu jgħammru ma' ħuthom biswithom f'Ġerusalemm.

U Ner wiled lil Kis, u Kis wiled lil Sawl, u Sawl wiled lil Ġonatan, u lil Malkisugħa, u lil Abinadab u lil Isbagħal.

U bin Ġonatan kien Merib-bagħal; u Merib-bagħal wiled lil Mika.

U wlied Mika kienu: Piton u Melek, Tarigħa u Aħaż.

U Aħaż wiled lil Ġeħogħadda, u Ġeħogħadda wiled lil Għalemet u lil Għażmawet, u lil Żimri.

U Żimri wiled lil Mosa; u Mosa wiled lil Bingħa; Rafa kien ibnu, Elgħaxa ibnu, Asel ibnu.

Asel kellu sitt subien, u dawn kien jisimhom: Għażrikam, ibnu l-kbir, Ismagħel, Segħarija, Għobadija u Ħanan.

Dawn kollha wlied Asel.

U wlied Għesek, ħuh, kienu: Ulam il-kbir, Ġegħus it-tieni, u Elifelet it-tielet.

Ulied Ulam kienu gwerriera qalbiena, irġiel imħarrġa fil-ġbid tal-qaws; kellhom ħafna wlied, u wlied l-ulied: mija u ħamsin.

Dawn kollha minn ulied Benjamin.


Il-familji li ġew lura minn Babilonja

L-Iżraelin kollha kienu mniżżlin f'arbli tar-razza u miktubin fi Ktieb is-Slaten ta' Iżrael u ta' Ġuda meta kienu tturufnati f'Babilonja minħabba l-infedeltà tagħhom.

L-ewwel li ġew jgħammru f'artijiethom u fi bliethom kienu: Iżrael, il-qassisin, il-Leviti u l-qaddejja tat-tempju.

F'Ġerusalemm kienu jgħammru xi wħud minn ulied Ġuda, minn ulied Benjamin, u minn ulied Efrajm u Manassi: Għutaj bin Għammiħud, bin Għomri, bin Imri, bin Bani, minn ulied Pereż bin Ġuda.

U mis-Selanin: Għasaja l-kbir, u wliedu.

U minn ulied Żeraħ: Ġegħuwel u ħuthom, sitt mija u disgħin.

U minn ulied Benjamin: Sallu bin Mesullam, bin Ħodawija, bin Ħassenuwa, u Ibneja bin Ġeroħam, Ela bin Għużżi, bin Mikri, u Mesullam bin Sefatija, bin Regħwel, bin Ibnija, u ħuthom, skont il-ġenerazzjonijiet tagħhom, disa' mija u sitta u ħamsin.

Dawn kollha kienu kapijiet tal-familji ta' missirijiethom, skont id-djar ta' missirijiethom.

Mill-qassisin kienu hemm: Ġedajja, Ġeħojarib, Ġakin, u Għażarija bin Ħilkija, bin Mesullam, bin Sadok, bin Merajot, bin Aħitub, kap tat-tempju ta' Alla.

U Għadajja bin Ġeroħam, bin Pasħur, bin Malkija, u Magħsaj bin Għadijel, bin Ġaħżera, bin Mesullam, bin Mesillemit, bin Immer.

U ħuthom, kapijiet ta' djar missirijiethom, elf seba' mija u sittin, nies qalbiena u ta' ħila fis-servizz tad-dar ta' Alla.

U mil-Leviti: Semajja bin Ħassub, bin Għażrikam, bin Ħasabija minn ulied Merari; u Bakbakkar, Ħeres, Galal, u Mattanija bin Mika, bin Żikri, bin Asaf.

U Għobadija bin Semajja, bin Galal, bin Ġedutun, u Berekija bin Asa, bin Elkana, li kien jgħammar fl-irħula tan-Netufin.

Il-purtinara kienu: Sallum, Għakkub, Talmon, Aħiman, u ħuthom - Sallum kien il-kap.

Għadhom sal-lum f'bieb is-sultan, in-naħa tal-Lvant.

Dawn kienu l-purtinara tal-kamp ta' wlied Levi.

U Sallum bin Kore, Ebijasaf bin Koraħ, u ħutu mill-familja ta' missieru, il-Koraħin, kienu jieħdu ħsieb ix-xogħol ta' għassiesa tal-bieb tat-tinda, bħalma missirijiethom kienu l-għassiesa tad-dħul tal-kamp tal-Mulej.

U Fineħas bin Elgħażar kien il-kap fuqhom fl-imgħoddi - il-Mulej kien miegħu!

Żakkarija bin Meslemija kien purtinar fid-dħul tat-tinda tal-laqgħa.

Dawn il-purtinara kollha, mitejn u tnax, kienu magħduda skont twelidhom fl-irħula tagħhom.

David u Samwel, il-veġġent, kienu tawhom dan l-inkarigu tagħhom.

Huma u wliedhom kienu jieħdu ħsieb bwieb dar il-Mulej, f'bieb it-tinda, bħala għassiesa.

Il-purtinara kienu fuq erbat irjieħ: il-Lvant, il-Punent, it-Tramuntana u n-Nofsinhar.

U ħuthom, li kienu fl-irħula, kellhom jiġu minn żmien għal żmien għal sebat ijiem u joqogħdu magħhom.

L-erba' purtinara ewlenin, li kienu Leviti, kienu dejjem fi dmirhom, għax kienu inkarigati mill-kmamar u t-teżor ta' dar il-Mulej.

U kienu jgħammru madwar dar il-Mulej, għax huma kellhom iżommu l-għassa, u jiftħu kull filgħodu.

Xi wħud minnhom kellhom jieħdu ħsieb it-tagħmir tas-servizz; huma kellhom jgħoddu kollox kull meta joħorġuhom jew idaħħluhom.

Oħrajn fosthom kellhom jieħdu ħsieb it-tagħmir u l-ħwejjeġ imqaddsa, is-smid, l-inbid u ż-żejt, l-inċens u l-ħwawar.

Oħrajn minn ulied il-qassisin kellhom jieħdu ħsieb it-taħlita tal-ħwawar għall-fwieħa.

U Mattitija mil-Leviti, it-tifel il-kbir ta' Sallum il-Koraħi, kien inkarigat mill-għaġna tal-ftajjar.

U xi wħud minn ulied il-Keħatin, minn fost ħuthom, kienu jieħdu ħsieb il-ħobż tal-preżenza u jħejjuh minn Sibt għal Sibt.

Dawn imbagħad kienu l-kantanti, kapijiet tal-familji tal-Leviti, li kienu joqogħdu fil-kmamar tat-tempju.

Kienu ħielsa minn kull xogħol ieħor, għax lejl u nhar kellhom dmirhom x'jaqdu.

Dawn kienu l-kapijiet tal-familji ta' missirijiet il-Leviti, skont il-ġenerazzjonijiet; kienu l-kapijiet li jgħammru f'Ġerusalemm.

Il-familja ta' Sawl

F'Gibgħon kien jgħammar Ġegħijel, missier Gibgħon; u martu kien jisimha Magħka.

U ibnu l-kbir kien Għabdon, u mbagħad Żur, Kis, Bagħal, Ner u Nadab; u Gedor, Aħiju, Żakkarija u Miklot; u Miklot wiled lil Simam; u dawn kienu jgħammru ma' ħuthom biswithom f'Ġerusalemm.

U Ner wiled lil Kis, u Kis wiled lil Sawl, u Sawl wiled lil Ġonatan, u lil Malkisugħa, u lil Abinadab, u lil Esbagħal.

U bin Ġonatan kien Merib-bagħal, u Merib-bagħal wiled lil Mika.

U wlied Mika kienu: Piton, Melek, Taħrigħa, u Aħaż.

U Aħaż wiled lil Ġagħra, u Ġagħra wiled lil Għalemet u lil Għażmawet, u lil Żimri; u Żimri wiled lil Mosa; u Mosa wiled lil Bingħa, u Refajja kien ibnu, Elgħaxa ibnu, Asel ibnu.

U Asel kellu sitt subien, u dawn kien jisimhom: Għażrikam, ibnu l-kbir, Ismagħel, Segħarija, Għobadija, u Ħanan.

Dawn kollha wlied Asel.


Il-mewt ta' Sawl

U l-Filistin ħabtu għal Iżrael, u n-nies ta' Iżrael ħarbu minn quddiem il-Filistin, u waqgħu mejta fuq il-muntanja ta' Gilbogħa.

U mbagħad il-Filistin għamlu għal wara Sawl u għal wara wliedu, u qatlu lil Ġonatan, lil Abinadab, u lil Malkisugħa, ulied Sawl.

Imbagħad it-taqbida ħraxet madwar Sawl, u laħquh l-arċiera, u darbuh.

U Sawl qal lill-iskudier tiegħu: "Islet ix-xabla tiegħek u infidni biha, li ma jiġux dawn in-nies bla ħtin u jiżżufjettaw bija."

L-iskudier ma ssugrax, għax baża' ħafna.

U Sawl qabad ix-xabla, u nxteħet fuqha.

U malli l-iskudier ra lil Sawl mejjet, inxteħet hu wkoll fuq ix-xabla, u miet.

Hekk miet Sawl u t-tliet uliedu, u daru mietu lkoll flimkien.

U n-nies kollha ta' Iżrael li kienu fil-wied, meta raw li kienu ħarbu, u li mietu Sawl u wliedu, telqu l-ibliet tagħhom u ħarbu; u mbagħad ġew jgħammru fihom il-Filistin.

U ġara li l-għada ġew il-Filistin ineżżgħu l-maqtulin, u sabu lil Sawl u lil uliedu mixħutin mejta fuq il-muntanja ta' Gilbogħa.

Neżżgħuh, ħadulu rasu, u l-armi tiegħu, u bagħtu messaġġiera f'art il-Filistin ta' madwar, biex jagħtu l-aħbar lill-idoli tagħhom u lill-poplu.

U l-armi tiegħu qegħduhom f'dar allathom u 'l rasu dendluha fit-tempju ta' Dagon.

Imma meta n-nies ta' Ġabes-gilgħad semgħu lkoll b'kulma kienu għamlu l-Filistin lil Sawl, qamu lkoll l-irġiel ta' ħila, u ħadu l-katavru ta' Sawl u l-katavri ta' wliedu, u ġibuhom f'Ġabes u difnu għadamhom taħt il-balluta f'Ġabes; u samu għal sebat ijiem.

Hekk Sawl miet minħabba l-infedeltà tiegħu; kien infidil kontra l-Mulej, għax ma samax mill-kelma tal-Mulej, u saħansitra mar għand min jeħber bil-mejtin, u ma fittixx il-Mulej.

Għalhekk il-Mulej qatlu, u dawwar is-saltna għal għand David bin Ġesse.


David sultan ta' Iżrael

Imbagħad inġabar Iżrael kollu għand David f'Ħebron, u qalulu: "Ara, aħna għadmek u laħmek.

Fl-imgħoddi, meta Sawl kien sultan, int kont toħroġ lil Iżrael għall-gwerra u ġġibhom lura; u l-Mulej Alla tiegħek qallek: 'Int għad tirgħa l-poplu tiegħi, u inti tkun prinċep fuq il-poplu tiegħi Iżrael.'

" U x-xjuħ kollha ta' Iżrael ġew għand is-sultan f'Ħebron u s-sultan David għamel patt magħhom f'Ħebron quddiem il-Mulej; u 'l David dilkuh sultan fuq Iżrael skont il-kelma tal-Mulej permezz ta' Samwel.

U David u Iżrael marru lkoll Ġerusalemm, - li hi Ġebus - fejn kienu jgħammru l-Ġebusin, in-nies li kienu jgħammru fil-pajjiż.

U n-nies ta' Ġebus qalu lil David: "Ma tidħolx hawn."

Imma David ħa f'idejh il-fortizza ta' Sijon, li hi l-belt ta' David.

U David qal: "Min jaħbat għall-Ġebusin l-ewwel, ikun kap u prinċep."

U Ġowab bin Seruja tala' l-ewwel, u sar kap.

U David beda jgħammar fil-fortizza, u għalhekk bdiet tissejjaħ il-belt ta' David.

U bena l-belt dawramejt minn Millu madwarha kollu; u Ġowab sewwa l-bqija tal-belt.

U David baqa' dejjem jissaħħaħ, u l-Mulej tal-eżerċti kien dejjem miegħu.

Il-qalbiena ta' David

Dawn huma l-kapijiet tal-qalbiena ta' David, li kienu għenuh bis-sħiħ meta kien sultan, flimkien ma' Iżrael kollu, biex sar sultan fuq Iżrael kollu, skont il-kelma tal-Mulej għal Iżrael.

U dan hu l-għadd tal-qalbiena ta' David: Jesbogħam, il-Ħakmuni, l-aqwa fost it-tlieta; kien hu li venven il-lanza tiegħu fuq tliet mitt ruħ, u qatilhom f'darba waħda.

Warajh jiġi Elgħażar bin Dodu, l-Aħuħi, wieħed mit-tliet qalbenin.

Hu kien ma' David f'Pas-dammim, meta l-Filistin inġabru għall-ġlied.

Kien hemm għalqa mimlija xgħir, u l-poplu kien ħarab minn quddiem il-Filistin.

Imma hu baqa' hemm wieqaf f'nofs l-għalqa, ħelisha, u ħarbat il-Filistin.

Dakinhar il-Mulej għamel rebħa kbira.

Tlieta minn fost it-tletin il-kbar kienu niżlu fil-kenn tal-blat ħdejn David fl-għar ta' Għadullam; u l-Filistin kienu fil-kamp f'wied Refajm.

U David kien fil-fortizza; u f'Betlehem kien hemm l-għases Filistin.

U David ġietu xewqa u qal: "Min se jisqini mill-ilma tal-bir li hemm fil-bieb ta' Betlehem?"

U t-tliet qalbenin qasmu minn nofs il-kamp tal-Filistin, u mlew l-ilma mill-bir fil-bieb ta' Betlehem; u qabduh u ġabuh lil David.

Imma hu ma riedx jixorbu, u sawbu fl-art b'offerta lill-Mulej, u qal: "Iħarisni Alla tiegħi milli nagħmel dan: li nixrob jien id-demm ta' dawn in-nies li marru jtarrfu ħajjithom.

Għax tassew b'sogru ta' ħajjithom ġabuh!"

Għalhekk ma riedx jixrob.

Dan hu li għamlu t-tliet qalbenin.

L-aqwa fost it-tletin kien Abisaj, ħu Ġowab; hu li kien venven il-lanza tiegħu fuq tliet mitt ruħ, u qatilhom.

Hekk għamel isem bħal dak tat-tlieta.

Fost it-tletin hu li kellu l-aqwa ġieħ, u sar il-kmandant tagħhom, imma ma laħħaqx mat-tlieta.

Benajja bin Ġeħojada, minn Kabsel, kien raġel ta' ħila, li għamel ħafna ħwejjeġ tal-għaġeb.

Kien hu li għeleb iż-żewġ ulied ta' Arijel ta' Mowab.

Kien hu wkoll li niżel u qatel l-iljun f'nofs il-ġiebja dakinhar li għamel is-silġ.

Kien hu li qatel lil wieħed Eġizzjan.

Dan l-Eġizzjan kien twil ħafna, ħamest idriegħ twil , u f'idu kellu lanza bħall-motwa tan-nissieġa; iżda hu niżel għalih bil-ħatar, ħa l-lanza minn id l-Eġizzjan, u qatlu bil-lanza tiegħu stess.

Dan għamel Benajja bin Ġeħojada, u għamel isem fost it-tliet qalbiena.

Fost it-tletin kien hu li kellu l-aqwa ġieħ, imma ma laħħaqx mat-tlieta.

David qiegħdu fuq il-kunsill tiegħu.

Il-qalbenin tal-eżerċtu kienu: Għaxajel, ħu Ġowab; Elħanan bin Dodu minn Betlehem; Sammot il-Ħarodi; Ħeles il-Peluni; Għira bin Għikkes, minn Tekugħa; Abigħeżer l-Għanatoti; Sibbekaj il-Ħusati; Għilaj l-Aħoħi; Maħaraj in-Netufi; Ħeled bin Bagħna in-Netufi; Itaj bin Ribaj, minn Gibgħa ta' Benjamin; Benajja l-Pirgħatuni; Ħuraj mill-widien ta' Ġagħas; Abijel l-Għarbati; Għażmawet minn Baħurim; Elijaħba s-Sagħalbuni; Ħasem il-Ġiżuni; Ġonatan bin Sagi l-Ħarari; Aħijam bin Sakar il-Ħarari; Elifal bin Ur; Ħefer il-Mekerati; Aħijaħ il-Peluni, Ħesru l-Karmeli; Nagħraj bin Eżbaj; Ġoel ħu Natan; Mibħar bin Ħagri; Selek l-Għammoni; Naħaraj il-Biroti, skudier ta' Ġowab bin Seruja; Għira l-Ġetri; Gareb il-Ġitri; Urija l-Ħitti; Żabad bin Aħlaj; Għadina bin Siża r-Rubeni, kap tar-Rubenin, bi tletin miegħu; Ħanan bin Magħka; Ġosafat il-Mitni; Għużżija l-Għastaroti; Sama u Ġegħijel, ulied Ħotam l-Għarogħeri; Ġedigħajel bin Simri; u Ġoħa, ħuh, it-Tisi; Elijel il-Moħawi; u Ġeribaja u Ġosawija ulied Elnagħam; Ġetma l-Mowabi; Elijel, Għobed, Ġagħsijel minn Soba.


Il-ħbieb ta' David

Dawn kienu n-nies li ġew għand David f'Siklag, meta kien għadu magħluq minħabba Sawl bin Kis.

Kienu huma wkoll fost il-qalbenin li għenuh fil-gwerra; imħarrġa fil-ġbid tal-qaws; iwaddbu bil-lemin u bix-xellug, ħaġar u vleġeġ, bil-qaws.

Kienu kollha qraba ta' Sawl minn Benjamin.

Il-kap kien Aħigħeżer; imbagħad Ġowas ulied Semajja ta' Gibgħa; Ġeżigħel u Pelet, ulied Għażmawet; Beraka u Ġeħu l-Għanatoti; Ismaja l-Gibgħuni, raġel qalbieni mit-tletin, u fuq it-tletin; Ġeremija, Ġagħsijel, Ġoħanan, Ġożabad minn Gedera; Elgħażaj Ġerimot, Bagħlija, Semarija, Seratija l-Ħarufi; Elkana, Issija, Għażarijel, Ġogħeżer, Ġasobgħam il-Koraħi, Gogħela, Żebadija, ulied Ġeroħam minn Gedor.

Mill-Gadin marru għal ma' David fil-fortizza fid-deżert qalbenin ta' qawwa, nies imħarrġa għall-gwerra, armati bit-tarka u l-lanza, wiċċhom wiċċ l-iljuni u ħfief bħall-għażżiela fuq il-muntanji: Għeżer il-kap; Għobadija t-tieni; Elijab it-tielet; Mismanna r-raba'; Ġeremija l-ħames; Għattaj is-sitta; Elijel is-seba'; Ġoħanan it-tmienja; Elżabad id-disa'; Ġeremija l-għaxra; Makbannaj il-ħdax.

Dawn kienu minn ulied Gad, kapijiet tal-qtajja'; l-iżgħar wieħed kien jikkmanda mija, u l-ikbar elf.

Dawn kienu li qasmu l-Ġordan fl-ewwel xahar, meta s-soltu jkun mimli sa xfaru kollha, u ħarrbu lil dawk kollha li kienu fil-widien lejn il-Lvant u lejn il-Punent.

U ġew ukoll uħud minn Benjamin u Ġuda għand David fil-fortizza.

David ħareġ jilqagħhom u qalilhom: "Jekk intom ġejtu għandi bis-sliem biex tgħinuni, inkun qalb waħda magħkom; imma jekk intom ġejtu tqarrqu bija, u terħuni f'idejn l-għedewwa tiegħi - għalkemm m'hemm ebda qerq f'idejja, - jalla jarah Alla ta' missirijietna, u jagħmel ħaqq hu."

Imbagħad l-ispirtu ġie fuq Għamasaj, il-kap tat-tletin, u qal:

"Tiegħek, aħna, o David!

Miegħek aħna bin Ġesse!

Is-sliem, is-sliem għalik!

U s-sliem lil min jgħinek,

għax għenek Alla tiegħek."

U David laqagħhom u għamilhom kapijiet fuq l-eżerċtu.

U xi wħud minn Manassi marru għal ma' David, meta hu kien mar mal-Filistin għall-gwerra kontra Sawl.

Iżda hu ma għenhomx, għaliex il-kbarat tal-Filistin ftiehmu u bagħtuh, għax qalu: "Li ma jmurx idur għal ma' sidu Sawl bi ħsara għal rasna."

Meta ġie Siklag minn Manassi marru għal miegħu: Għadna, Ġożabad, Ġedigħajel, Mikiel, Ġożabad, Eliħu u Silletaj, kapijiet tal-eluf ta' Manassi.

U dawn għenu lil David kontra l-qtajja' tal-ħallelin, għax kienu kollha nies qalbiena ta' qawwa kbira, u saru fizzjali fl-eżerċtu.

Minn jum għal ieħor kienu dejjem ġejjin irġiel għand David biex jgħinuh, sakemm il-kamp tiegħu sar kbir daqs il-kamp ta' Alla.

L-armata ta' David

Dan hu l-għadd tal-kapijiet tal-qtajja' armati għall-gwerra, li ġew għand David f'Ħebron biex jgħaddulu s-saltna ta' Sawl skont il-kelma tal-Mulej.

Ulied Ġuda armati bit-tarka u l-lanza; sitt elef u tmien mija, armati għall-gwerra.

Minn ulied Simgħon, qalbenin ta' qawwa kbira għall-gwerra: sebat elef u mija.

Minn ulied Levi, erbat elef u sitt mija.

U Ġeħojada, kap tad-dar ta' Aron, u miegħu tlitt elef u seba' mija.

Sadok, żagħżugħ qalbieni u ta' ħila, bi tnejn u għoxrin fizzjal minn dar missieru.

U minn ulied Benjamin, ħut Sawl, tlitt elef, il-biċċa l-kbira minnhom sa dakinhar kienu jżommu mad-dar ta' Sawl.

Minn ulied Efrajm, għoxrin elf u tmien mija, irġiel qalbiena u ta' ħila, u nies ta' isem f'dar missirijiethom.

U minn nofs it-tribù ta' Manassi: tmintax-il elf, li kienu magħżula b'isimhom, biex jiġu u jagħmlu lil David sultan.

U minn ulied Issakar, nies li kienu jafu jifhmu ż-żminijiet u jagħrfu x'għandu jagħmel Iżrael, mitejn kap tagħhom u ħuthom, ilkoll taħt il-kmand tagħhom.

Minn Żebulun: ħamsin elf ruħ lesti għall-gwerra armati b'kull xorta ta' tagħmir għall-gwerra biex jgħinu lil David b'qalb sħiħa.

U minn Naftali: elf fizzjal u magħhom sebgħa u tletin elf armati bit-tarka u l-lanza.

U minn Dan: tmienja u għoxrin elf u sitt mitt ruħ lesti għall-gwerra.

U minn Aser: erbgħin elf ruħ lesti għall-gwerra.

Min-naħa l-oħra tal-Ġordan, mir-Rubenin, mill-Gadin u min-nofs tribù ta' Manassi: mija u għoxrin elf bl-armi kollha tal-gwerra.

Dawn kollha kienu nies gwerriera, imqassmin għall-battalja, u ġew Ħebron bil-fehma sħiħa li jagħmlu lil David sultan fuq Iżrael kollu.

U l-bqija ta' Iżrael kienu fehma waħda li jagħmlu lil David sultan.

U baqgħu hemm tlitt ijiem ma' David, jieklu u jixorbu, għax ħuthom kienu lestewlhom kollox.

U dawk ukoll li kienu joqogħdu fil-qrib tagħhom sa Issakar u Żebulun u Naftali, kienu ġiebu l-ikel fuq il-ħmir, iġmla, bgħula u gniedes: ħażniet tal-qamħ, tin imqadded, għenieqed taż-żbib, inbid u żejt, baqar u nagħaġ, kollox bil-ħafna, għax kien hemm il-ferħ f'Iżrael.


L-arka għand Għobededom

U David ħa l-parir tal-fizzjali tal-eluf u l-mijiet u tal-kapijiet kollha.

David imbagħad kellem lill-ġemgħa kollha ta' Iżrael: "Jekk intom jidhrilkom li hu tajjeb, u jekk inhu ġej mill-Mulej, Alla tagħna, nibagħtu għal ħutna li għad fadal fl-art ta' Iżrael, u magħhom il-qassisin u l-Leviti, fl-ibliet tal-mergħat tagħhom, biex jinġabru magħna, u nġibu l-arka ta' Alla tagħna għandna, għax ma fittixnihiex fi żmien Sawl."

U l-ġemgħa kollha qablet li jsir dan, għax għoġbot din il-ħaġa lill-poplu kollu.

Għalhekk David laqqa' lil Iżrael kollu minn Siħor tal-Eġittu sa dħul Ħamat, biex iġibu l-arka ta' Alla minn Kirjat-ġegħarim.

U tala' David u Iżrael kollu Bagħla, lejn Kirjat-ġegħarim ta' Ġuda, biex italla' minn hemm l-arka ta' Alla , li ġġib l-isem tal-Mulej li qiegħed fuq il-kerubini.

U għabbew l-arka ta' Alla fuq karru ġdid, mid-dar ta' Abinadab; u Għużża u Aħiju kienu jsuqu l-karru.

U David u Iżrael kollu bdew jaqbżu u jiżfnu bil-ferħ quddiem Alla b'kemm kellhom saħħa, bl-għana u bid-daqq taċ-ċetri, tal-arpi u t-tnabar, iċ-ċnieċel u t-trombi.

Xħin waslu ħdejn il-qiegħa ta' Kidon, il-gniedes tfixklu, u Għużża medd idu biex iżomm l-arka.

U l-Mulej għadab għal Għużża, u ħabat għalih talli medd idu fuq l-arka, u baqa' mejjet tal-post quddiem Alla.

David għela għax il-Mulej laqat lil Għużża, u sejjaħ il-post: Pereż-għużża sal-lum.

Dakinhar David ħass ruħu beżgħan quddiem Alla u qal: "Kif nista' ndaħħal l-arka ta' Alla għandi?"

U David ma riedx idaħħal l-arka għandu fil-belt ta' David, imma ħadha fid-dar ta' Għobededom, il-Gitti.

U l-arka ta' Alla baqgħet f'dar Għobededom, f'daru, għal tliet xhur sħaħ; u l-Mulej bierek id-dar ta' Għobededom u kulma kellu.


Ir-rebħa fuq il-Filistin

U Ħiram, is-sultan ta' Tir, bagħat messaġġiera għand David, u injam taċ-ċedru u mastrudaxxi u naġġara biex jibnulu dar.

U David għaraf li l-Mulej wettqu sultan fuq Iżrael, u li għolla saltnatu minħabba l-poplu tiegħu Iżrael.

U David ħa aktar nisa f'Ġerusalemm, u David wiled aktar subien u bniet.

U dawn huma l-ismijiet tal-ulied li tweldulu f'Ġerusalemm: Sammugħa, Sobab, Natan, Salamun, Ibħar, Elisugħa, Elfelet, Nogaħ, Nefeg, Ġafigħa, Ellisama, Begħeljada, u Elifelet.

U l-Filistin semgħu li David kien midluk sultan fuq Iżrael kollu; u telgħu l-Filistin kollha jfittxu lil David; u malli David sama' ħareġ għalihom.

U l-Filistin ġew u xterdu fil-wied ta' Refajm.

U David stħarreġ lil Alla u qal: "Nitla' kontra l-Filistin?

Terħihomli int f'idejja?"

U l-Mulej wieġeb lil David: "Itla', u nerħihom f'idejk."

U telgħu lejn Bagħal-perasim, u David tahom xebgħa hemm.

U mbagħad David qal: "Ħarbat Alla quddiemu l-għedewwa tiegħi b'idejja, bħalma jħarbat l-ilma kollox quddiemu."

Għalhekk semmew il-post Bagħal-perasim.

U l-Filistin ħallew hemm l-allat tagħhom, u David ordna li jagħtuhom in-nar.

Imma l-Filistin reġgħu telgħu u tqassmu fil-wied.

U David stħarreġ lil Alla, u Alla wieġbu: "Titlax għalihom: dur għal warajhom, u ħudhom minn wara, minn biswit is-siġar tal-balzmu.

Malli tisma' t-tħaxwix tal-mixi fuq il-qċaċet tas-siġar tal-balzmu, dak il-ħin oħroġ għat-taqbida, għax Alla joħroġ quddiemek, u jkisser il-kamp tal-Filistin."

U David għamel bħalma ordnalu Alla, u ħarbat il-kamp tal-Filistin minn Gibgħon sa Geżer.

U isem David xtered mal-pajjiż kollu, u l-Mulej xeħet il-biża' tiegħu fuq il-ġnus kollha.


L-arka f'Ġerusalemm

David bena għalih djar fil-Belt ta' David, u ħejja post għall-arka ta' Alla u talla' għarix għaliha.

U mbagħad David qal: "Ħadd ma jista' jġorr l-arka ta' Alla ħlief il-Leviti: għax lilhom għażel il-Mulej biex iġorru l-arka tal-Mulej, u jservuh għal dejjem."

U David laqqa' lill-poplu ta' Iżrael kollu f'Ġerusalemm biex italla' l-arka tal-Mulej f'postha li kien ħejja għaliha.

U David laqqa' lil ulied Aron u 'l-Leviti.

Minn ulied Keħat: Urijel il-kap, b'mija u għoxrin minn ħutu.

Minn ulied Merari: Għaxajja l-kap, b'mitejn u għoxrin minn ħutu.

Minn ulied Gersum: Ġoel il-kap, b'mija u tletin minn ħutu.

Minn ulied Elisafan: Semajja l-kap, b'mitejn minn ħutu.

Minn ulied Ħebron: Elijel il-kap, bi tmenin minn ħutu.

Minn ulied Għużżijel: Għamminadab il-kap, b'mija u tnax minn ħutu.

Imbagħad David sejjaħ lill-qassisin Sadok u Abjatar, u 'l-Leviti: Urijel, Għaxajja, Ġoel, Semajja, Elijel, u Għamminadab, u qalilhom: "Intom il-kapijiet tal-familji ta' missirijiet il-Leviti.

Tqaddsu intom u ħutkom, u tellgħu l-arka tal-Mulej, Alla ta' Iżrael, fil-post li jien ħejjejt għaliha.

Billi l-ewwel darba ma kontux intom, il-Mulej, Alla tagħna, ħabat għalina, għax ma konniex fittixnieh kif inhu ordnat."

U l-qassisin u l-Leviti tqaddsu, biex itellgħu l-arka tal-Mulej, Alla ta' Iżrael.

U l-Leviti ġarrew l-arka ta' Alla bil-lasti fuq spallejhom, kif kien ordna Mosè skont il-kelma tal-Mulej.

U David ordna lill-kapijiet tal-Leviti li jqassmu 'l ħuthom, il-mużiċisti bl-istrumenti tad-daqq - arpi, ċetri, ċnieċel - u jgħollu u jsemmgħu leħinhom għoli b'sinjal ta' ferħ.

U l-Leviti għażlu lil Ħeman bin Ġoel, u minn ħutu lil Asaf bin Barakija; u minn ulied Merari, ħuthom, lil Etan bin Kusaja, u magħhom ħuthom tat-tieni grad: Żakkarija, Ġagħsijel, Semiramot, Ġeħijel, Għunni, Elijab, Benaja, Magħxija, Mattitija, Elifleħu, u Mikneja, u Għobededom u Ġegħijel, il-purtinara.

U l-kantanti, Ħeman, Asaf u Etan kellhom idoqqu ċ-ċnieċel tal-bronż iżarżru.

Żakkarija, Għażijel, Semiramot, Ġeħijel, Għunni, Elijab, Magħxija u Benaja kellhom idoqqu l-arpi b'leħen għoli ; u Mattitija, Elifleħu, Mikneja, Għobededom, Ġegħijel u Għażażija, kellhom idoqqu ċ-ċetri b'leħen baxx, biex isostnu l-vuċi.

U Kenanija, kap tal-Leviti fil-kant, kellu jiddirieġi l-kant għax kien jifhem.

U Barakija u Elkana kellhom ikunu purtinara tal-arka.

Il-qassisin Sebanija, Ġosafat, Netanjel, Għamasaj, Żakkarija, Benaja u Eligħeżer, kellhom idoqqu t-trombi quddiem l-arka ta' Alla.

U Għobededom u Ġeħijja kienu purtinara tal-arka.

David quddiem l-arka

U ġara li David, u x-xjuħ ta' Iżrael, u l-kapijiet tal-eluf marru jtellgħu l-arka tal-patt tal-Mulej minn dar Għobededom bil-ferħ.

U ġara li billi Alla għen lil-Leviti, li kienu jġorru l-arka tal-patt tal-Mulej, offrew b'sagrifiċċju seba' għoġiela u seba' mtaten.

U David kien liebes mantar tal-għażel fin, u wkoll il-Leviti li kienu jġorru l-arka, il-kantanti, u Kenanija, il-kap li kien jiddirieġi l-kant.

David kellu fuqu l-efod tal-kittien.

Hekk Iżrael kollu wasslu l-arka tal-patt tal-Mulej b'għajat ta' ferħ u d-daqq tat-trombi, u ċ-ċnieċel u l-platti; u daqqew ukoll l-arpi u ċ-ċetri bil-qawwa kollha.

U ġara li hi u dieħla l-arka tal-patt tal-Mulej fil-belt ta' David, Mikal, bint Sawl, ittawlet mit-tieqa u lemħet is-sultan David jaqbeż u jiżfen, u stmerrietu f'qalbha.


Offerti u sagrifiċċji

U hekk ġiebu l-arka ta' Alla u qegħduha f'nofs it-tinda li kien waqqaf għaliha David, u offrew sagrifiċċji tal-ħruq u sagrifiċċji tas-sliem quddiem Alla.

Meta kien offra s-sagrifiċċji tal-ħruq u s-sagrifiċċji tas-sliem, David bierek il-poplu b'isem il-Mulej, u qassam lin-nies kollha ta' Iżrael, irġiel u nisa, ħobża, biċċa laħam, u ċappa żbib.

U qiegħed xi wħud mil-Leviti għas-servizz quddiem l-arka tal-Mulej biex ifakkru, iroddu l-ħajr, u jfaħħru lill-Mulej, Alla ta' Iżrael: Asaf il-kap, u Żakkarija ta' warajh, Ġagħsijel, Semiramot, Ġeħijel, Mattitija, Elijab, Benaja, Għobededom u Ġegħijel, li kellhom l-arpi u ċ-ċetri.

Asaf kellu jdoqq il-platti.

Benaja u Ġaħsijel, il-qassisin, kellhom idoqqu t-trombi quddiem l-arka tal-patt ta' Alla dejjem.

Dak in-nhar David qabbad għall-ewwel darba lil Asaf u 'l ħutu biex ifaħħru lill-Mulej:

Faħħru l-Mulej u xandru ismu,

Għarrfu lill-ġnus bl-għemejjel tiegħu.

Għannulu u doqqulu,

xandru l-għeġubijiet tiegħu kollha.

Ftaħru bl-isem qaddis tiegħu,

tifraħ il-qalb ta' dawk li jfittxu lill-Mulej.

Ħabirku biex tagħrfu lill-Mulej u l-qawwa tiegħu,

fittxu 'l wiċċu l-ħin kollu.

Ftakru fil-ħwejjeġ kbar li għamel,

fl-għeġubijiet u l-ġudizzji tiegħu.

Nisel Iżrael, il-qaddej tiegħu,

ulied Ġakobb, il-maħtur tiegħu.

Jaħweh hu Alla tagħna!

Mal-art kollha l-ġudizzji tiegħu.

Ftakru għal dejjem fil-patt tiegħu,

fil-kelma li ta għal elf nisel;

fil-patt li għamel ma' Abraham,

fil-wegħda li ħalef lil Iżakk;

li ġedded lil Ġakobb b'liġi,

lil Iżrael b'patt għal dejjem,

meta qal: "Lilek nagħti l-art ta' Kangħan,

bħala sehem tal-wirt tagħkom."

Ftit kontu għadkom tgħoddu,

ma kontux ħlief ftit u barranin f'dik l-art;

jiġġerrew minn ġens għal ieħor,

minn saltna għal għand poplu ieħor.

Hu ma ħalla 'l ħadd jaħqarhom;

slaten rażżan minħabba fihom.

"Tmissux lil dawk li huma kkonsagrati lili,

tagħmlux deni lill-profeti tiegħi."

Għannu, art kollha, lill-Mulej.

Ħabbru minn jum għal ieħor is-salvazzjoni tiegħu.

Xandru fost il-ġnus is-sebħ tiegħu,

fost il-popli kollha l-għeġubijiet tiegħu.

Kbir il-Mulej, ta' min ifaħħru ħafna,

tal-biża' aktar mill-allat kollha.

Għax kollha frugħa l-allat tal-popli,

Jaħweh hu li għamel is-smewwiet.

Ġmiel u sebħ huma quddiemu,

qawwa u ferħ hemm f'postu.

Agħtu lill-Mulej, familji tal-popli,

agħtu lill-Mulej sebħ u qawwa,

agħtu lill-Mulej is-sebħ ta' ismu.

Ġibulu l-offerti u idħlu quddiemu;

inxteħtu quddiem il-Mulej b'tiżjin qaddis.

Triegħdu, art kollha, quddiemu.

Hu jżomm sħiħa d-dinja biex qatt ma titħarrek.

Ħa jifirħu s-smewwiet u tithenna l-art.

Ħalli jgħidu fost il-ġnus: "Il-Mulej isaltan."

Ħa jħabbat il-baħar u kulma fih.

Ħa jifraħ ir-raba' u kulma fih,

u jgħannu bil-ferħ is-siġar tal-bosk,

quddiem il-Mulej, għax ġej

biex jagħmel ħaqq mid-dinja.

Roddu ħajr lill-Mulej, għax hu tajjeb,

għax għal dejjem it-tjieba tiegħu.

Għidu: Salvana, Alla

tas-salvazzjoni tagħna,

u iġmagħna minn fost il-ġnus,

biex irroddu ħajr lill-isem imqaddes tiegħek,

u niftaħru bit-tifħir tiegħek.

Imbierek il-Mulej Alla ta' Iżrael

minn dejjem għal dejjem!"

U l-poplu kollu wieġeb: "Ammen".

U bdew ifaħħru l-Mulej.

Il-ministeru tal-arka

U ħalla hemm lil Asaf u 'l ħutu quddiem l-arka tal-patt tal-Mulej, biex iservu hemm dejjem quddiem l-arka, skont ma jkun hemm bżonn minn jum għal ieħor.

Kif ukoll lil Għobededom u tmienja u sittin minn ħutu; u Għobededom bin Ġedutun, u Ħosa bħala purtinara.

U 'l Sadok, il-qassis, u 'l ħutu l-qassisin ħalliehom quddiem it-tabernaklu tal-Mulej fuq l-għolja ta' Gibgħon, biex joffru s-sagrifiċċji tal-ħruq lill-Mulej fuq l-artal tas-sagrifiċċju għal dejjem, filgħodu u filgħaxija, kollox skont ma hemm miktub fil-Liġi, li l-Mulej kien ordna lil Iżrael.

U magħhom kien hemm Ħeman, Ġedutun, u l-bqija li kienu magħżulin, u msemmija b'isimhom, biex ifaħħru lill-Mulej: "Għax għal dejjem hi t-tjieba tiegħu."

U Ħeman u Ġedutun kellhom trombi u ċnieċel għall-mużiċisti, u tagħmir ieħor għall-kant lil Alla.

U wlied Ġedutun kienu mal-bieb.

U l-poplu kollu mar, kulħadd għal daru, u David mar id-dar biex ibierek lil niesu.


Natan u David

Meta David mar joqgħod f'daru qal lil Natan, il-profeta: "Issa jien qiegħed f'dar taċ-ċedru, u l-arka tal-patt tal-Mulej qiegħda taħt tinda."

U qal Natan lil David: "Kulma għandek fi ħsiebek li tagħmel, agħmlu; għax Alla miegħek."

Imma dak il-lejl stess Alla kellem lil Natan u qallu: "Mur u għid lill-qaddej tiegħi David: Dan jgħid il-Mulej: 'Mhux inti se tibnili dar biex noqgħod fiha.

Jiena ma għammart f'ebda dar minn mindu tellajt lil Iżrael sal-lum.

Jien kont niġġerra minn tinda għal oħra u f'għarix.

F'dak iż-żmien kollu li kont niġġerra 'l hawn u 'l hinn ma' Iżrael kollu, qatt għedt lil xi ħadd mill-Imħallfin ta' Iżrael, li jien kont qabbadt biex jirgħu l-poplu tiegħi Iżrael; għaliex ma bnejtlix dar taċ-ċedru?'

"U issa għid lill-qaddej tiegħi David: Dan jgħid il-Mulej tal-eżerċti: 'Ara, jiena ħadtek mill-mergħat, minn wara l-imrieħel, biex tkun prinċep fuq il-poplu tiegħi Iżrael.

Dejjem kont miegħek kull fejn kont tmur; jiena qridt l-għedewwa tiegħek kollha minn quddiemek.

Jiena nibnilek isem jixbah l-ismijiet il-kbar li hawn fid-dinja.

Nagħmel post għall-poplu tiegħi Iżrael, u nqiegħdu hemm, fejn jgħammar bla biża', u ma jgħakksuhx iżjed il-ħżiena bħal qabel, jiġifieri sa minn meta qajjimt l-Imħallfin fuq il-poplu tiegħi Iżrael; u rrażżan l-għedewwa tiegħek kollha.

"Lilek imbagħad il-Mulej jagħtik kelma li jibnilek dar.

U meta inti ttemm żmienek, u tkun inġbart ma' missirijietek, jiena nqajjem nislek warajk, wieħed minn uliedek, u nsaħħaħ is-saltna tiegħu.

Hu jibnili dar, u jiena nsaħħaħ it-tron tiegħu għal dejjem.

Jiena nkun għalih missier, u hu jkun għalija iben, u t-tjieba tiegħi qatt ma nwarrabha minnu, bħalma warrabtha mis-sultan ta' qablek; imma nwaqqfu għal dejjem fid-dar tiegħi u fis-saltna tiegħi, u t-tron tiegħu jibqa' sħiħ għal dejjem."

Natan tkellem ma' David skont dan il-kliem u din il-viżjoni.

It-talba ta' David

Imbagħad is-sultan David mar quddiem il-Mulej u qal: "Min jiena jien, Mulej Alla, u min hi l-familja tiegħi, biex wassaltni sa hawn?

Imma dan kien għadu ftit f'għajnejk, o Alla!

Issa tkellimt mill-familja tal-qaddej tiegħek għal żmien li għadu 'l bogħod, u wrejtni bħal dehra ta' bniedem dejjem tiela' 'l fuq, o Mulej Alla.

X'jista' jgħidlek iżjed David talli onorajt lill-qaddej tiegħek daqshekk, la darba int tafu l-qaddej tiegħek?

Mulej, minħabba l-qaddej tiegħek, u skont qalbek, għamilt dan il-kobor kollu meta int għarraftu b'dawn il-ħwejjeġ kbar.

Mulej ma hawn ħadd daqsek, u ebda Alla ieħor ħliefek, skont kulma smajna b'widnejna.

U liema poplu ieħor fid-dinja hu bħal Iżrael, il-poplu tiegħek, li Alla jinqala' biex jifdih u jagħmlu l-poplu tiegħu, u tagħmel isem għalik b'għemejjel kbar u tal-għaġeb biex keċċejt il-ġnus minn quddiem il-poplu tiegħek li int fdejt mill-Eġittu?

U int għamilt il-poplu tiegħek Iżrael poplu tiegħek għal dejjem; u inti, Mulej, sirt Alla tagħhom.

U issa Mulej, il-kelma li int għedt dwar il-qaddej tiegħek u dwar il-familja tiegħu jalla tibqa' għal dejjem, u agħmel kif għedt.

B'hekk ismek jibqa' u jitfaħħar għal dejjem billi jgħidu: 'Il-Mulej tal-eżerċti, Alla ta' Iżrael, hu Alla għal Iżrael.'

U l-familja ta' David, il-qaddej tiegħek, tibqa' sħiħa quddiemek.

Għax int, Alla tiegħi, għarraft lill-qaddej tiegħek li għad tibnilu dar, għalhekk il-qaddej tiegħek għamel il-qalb jitlob quddiemek.

U issa, Mulej, int hu Alla, u wegħedt dan il-ġid lill-qaddej tiegħek, issa ħa jogħġbok tbierek il-familja tal-qaddej tiegħek, ħalli tibqa' sħiħa quddiemek għal dejjem, għax kulma tbierek inti, Mulej, jibqa' mbierek għal dejjem."


Ir-rebħ ta' David

Ġara li wara dan David ħabat għall-Filistin, għelibhom u ħadilhom minn taħt idejhom Gatt u l-irħula tagħha.

Kisser ukoll lil Mowab, u l-Mowabin saru suġġetti għal David u bdew iħallsu l-ħaraġ.

Rebaħ ukoll David lil Ħadad-għeżer, sultan ta' Soba, lejn Ħamat, meta mar biex iwaqqaf saltnatu sax-xmara tal-Ewfrat.

U David ħadlu elf karru, sebat elef rikkieb, u għoxrin elf ruħ tal-fanterija.

U David qata' l-għeruq tal-għarqub taż-żwiemel kollha tal-karrijiet, u ħalla sħaħ minnhom għal mitt karru.

Aram ta' Damasku mar jgħin lil Ħadad-għeżer, sultan ta' Soba: u David ħabat għal Aram u qered minnhom tnejn u għoxrin elf raġel.

U David ħalla l-għases f'Aram ta' Damasku; u l-Aramin saru suġġetti għal David u bdew iħallsu l-ħaraġ.

U l-Mulej kien jgħin lil David f'kulma kien jidħol għalih.

U David ħa t-tarkiet tad-deheb li kellhom fuqhom il-qaddejja ta' Ħadad-għeżer, u ġiebhom f'Ġerusalemm.

U minn Tibħat u minn Kun, bliet ta' Ħadad-għeżer, David ħa ħafna bronż.

Bih Salamun għamel il-baħar tal-bronż, il-kolonni, u tagħmir ieħor tal-bronż.

U Togħu, sultan ta' Ħamat, sar jaf li David kien qered il-forza kollha ta' Ħadad-għeżer, sultan ta' Soba.

U bagħat lil ibnu Ħadoram għand is-sultan David biex iselli għalih u jifraħlu talli ħabat għal Ħadad-għeżer u għelbu; għax Ħadad-għeżer kien miġġieled ma' Togħu.

U bagħatlu tagħmir tad-deheb, fidda u bronż.

U s-sultan David ikkonsagrahom lill-Mulej flimkien mal-fidda u d-deheb li ħa mingħand il-ġnus kollha, minn Edom, minn Mowab, minn ulied Għammon, u mill-Filistin, u minn Għamalek.

Abisaj bin Seruja kisser lil Edom f'Wied il-Melħ, tmintax-il elf raġel.

U ħalla għases f'Edom; u l-Edumin kollha saru suġġetti għal David.

Hekk il-Mulej kien irebbaħ lil David kull fejn kien imur.

U David kien isaltan fuq Iżrael kollu, u kien jagħmel il-ħaqq u s-sewwa mal-poplu kollu tiegħu.

Ġowab bin Seruja kien jikkmanda l-eżerċtu; u Ġosafat bin Aħilud kien segretarju; Sadok bin Aħitub u Aħimelek bin Abjatar, qassisin; u Sawsa kien kronista; u Benajja bin Ġeħojada kien fuq il-Keretin u l-Peletin; u wlied David kienu l-uffiċjali kbar madwar is-sultan.


David u l-Għammonin

Ġara li wara dan miet Naħas, is-sultan ta' wlied Għammon, u daħal isaltan floku ibnu.

U David qal: "Ħa rrodd lil Ħanun bin Naħas il-favur li missieru għamel miegħi."

U David bagħat messaġġiera jagħtuh l-għomor għall-mewt ta' missieru.

U l-qaddejja ta' David marru fl-art ta' wlied Għammon għand Ħanun biex jagħtuh l-għomor.

U l-kapijiet ta' wlied Għammon qalu lil Ħanun: "Taħseb int li David bagħat jagħtik l-għomor biex permezz tal-qaddejja tiegħu jagħti ġieħ lil missierek?

Mhux biex jistħarrġu u jitkixxfu u jġarrfu l-pajjiż ġew il-qaddejja tiegħu għandek?

U Ħanun qabad lill-qaddejja ta' David, qaxxrilhom leħjithom u qatgħalhom nofs ilbieshom min-nofs sal-maqgħad u telaqhom.

U marru u għarrfu lil David dwar dawn in-nies.

U bagħat lil min jilqagħhom - għax dawn l-irġiel ħassew ruħhom avviliti għall-aħħar.

U s-sultan qalilhom: "Oqogħdu f'Ġeriko sakemm tikbrilkom il-leħja, imbagħad erġgħu lura."

Meta wlied Għammon raw li kisruha ma' David, Ħanun u wlied Għammon bagħtu elf talent tal-fidda biex jikru mingħand Aram-naħarajm, minn Aram-magħka u minn Soba karrijiet u rikkieba; u krew tnejn u tletin elf karru, u s-sultan ta' Magħka u n-nies tiegħu; u ġew u waqqfu l-kamp quddiem Medeba.

U wlied Għammon inġabru minn bliethom, u ġew għall-gwerra.

U David sama' b'dan, u bagħat lil Ġowab u l-eżerċtu kollu u n-nies qalbiena.

U l-Għammonin ħarġu u ħadu posthom għall-ġlied fil-bieb tal-belt; u s-slaten li kienu ġew tqassmu għalihom weħidhom fir-raba'.

Meta Ġowab ra li kien mhedded minn quddiem u minn wara għażel l-aħjar min-nies kollha ta' Iżrael, u qassamhom quddiem l-Aramin.

U l-bqija tal-poplu ħallieh f'idejn ħuh Abisaj, u qassamhom quddiem l-Għammonin u qallu: "Jekk l-Aramin insibhom aqwa minni, int ejja għinni; u jekk int issib l-Għammonin aqwa minnek, niġi ngħinek jien.

Agħmel il-ħila, u nissieltu għall-poplu tagħna u għall-ibliet ta' Alla tagħna, imbagħad il-Mulej jagħmel dak li jidhirlu li hu tajjeb."

U Ġowab u n-nies li kellu miegħu resqu quddiem Aram biex jitqabdu; u dawn ħarbu minn quddiemu.

U malli wlied Għammon raw li l-Aramin kienu ħarbu, ħarbu huma wkoll minn quddiem Abisaj, ħu Ġowab, u daħlu l-belt; Ġowab imbagħad mar u telaq lejn Ġerusalemm.

Meta l-Aramin raw li marru minn taħt quddiem Iżrael, bagħtu messaġġiera u ħarġu lill-Aramin li kien hemm in-naħa l-oħra tax-xmara, u lil Sofak, il-kmandant tal-eżerċtu ta' Ħadad-għeżer, miexi quddiemhom.

David sar jaf b'dan u ġama' lil Iżrael kollu, qasam il-Ġordan u ġie għalihom.

U malli David qassam l-eżerċtu quddiem l-Aramin għat-taqbida, huma ħabtu għalih.

U l-Aramin ħarbu minn quddiem Iżrael, David qatel mill-Aramin sebat elef rikkieb tal-karrijiet u erbgħin elf raġel tal-fanterija; lil Sofak, il-kmandant tal-eżerċtu, qatlu wkoll.

Meta l-qaddejja ta' Ħadad-għeżer raw li tkissru quddiem Iżrael, għamlu paċi ma' David, u saru suġġetti għalih; u hekk l-Aramin ma ġewx aktar jgħinu lil ulied Għammon.


U ġara li fil-bidu tas-sena, meta s-slaten is-soltu joħorġu għall-gwerra, Ġowab ħareġ bl-eżerċtu, u ħarbat l-art tal-Għammonin, imbagħad mar idawwar il-belt ta' Rabba.

U David kien baqa' Ġerusalemm.

U Ġowab ħabat għal Rabba u ġarrafha.

U David qabad il-kuruna tas-sultan tagħhom minn fuq rasu, u sab li kienet tiżen talent deheb, u fiha kien hemm ħaġra prezzjuża, u tqiegħdet fuq ras David.

Ħa wkoll priża kbira mill-belt.

In-nies tagħha mbagħad ħariġhom u qabbadhom jaħdmu bil-munxar, bil-bqaqen u bil-fisien tal-ħadid.

Hekk għamel David lill-ibliet kollha tal-Għammonin.

Imbagħad David raġa' lura lejn Ġerusalemm bl-eżerċtu kollu.

Wara dan qam il-ġlied f'Geżer mal-Filistin.

U Sibbekaj minn Ħusa darab lil Siffaj, li kien minn ulied ir-Refajin; u hekk il-Filistin kienu megħlubin.

U raġa' qam il-ġlied mal-Filistin; u Elħanan bin Ġajir darab lil Laħmi, ħu Gulija l-Gatti, li kellu l-lasta tal-lanza bħal motwa tan-nissieġa.

U raġa' qam il-ġlied f'Gatt, u kien hemm raġel twil, li kellu erbgħa u għoxrin saba', imqassma sitta sitta.

Dan ukoll kien minn nisel Rafa.

U kien iżeblaħ lil Iżrael, imma qatlu Ġonatan bin Simgħa, ħu David.

Dawn kienu twieldu lil Rafa f'Gatt, u mietu b'id David u b'id il-qaddejja tiegħu.


Iċ-ċensiment ta' David

FU x-Xitan qam kontra Iżrael, u xewwex lil David biex jgħodd lil Iżrael.

U David qal lil Ġowab u lill-kbarat tal-poplu: Morru għoddu lil Iżrael minn Birsaba sa Dan, u ġibuli rapport biex inkun naf l-għadd tagħhom.

U Ġowab qallu: "Ħa jkattar il-Mulej il-poplu tiegħu mitt darba daqs li hu.

Jaqaw mhux sidi s-sultan, u mhumiex huma lkoll qaddejja ta' sidi?

Għala qiegħed ifittex dan sidi?

Għala għandu jkun hu li jġib il-ħtija fuq Iżrael?"

Imma l-kelma tas-sultan għelbet lil Ġowab; u Ġowab ħareġ u dar Iżrael kollu; imbagħad ġie Ġerusalemm.

U Ġowab ta l-għadd taċ-ċensiment tal-poplu lil David, u Iżrael kollu kien ilaħħaq miljun u mitt elf raġel kapaċi jislet ix-xabla, u Ġuda erba' mija u sebgħin elf raġel kapaċi jislet ix-xabla.

Iżda lit-tribù ta' Levi u lit-tribù ta' Benjamin ma għaddhomx magħhom, għax l-ordni tas-sultan lil Ġowab ma għoġbux.

Il-pesta

Iżda Alla ma għoġbux dan u ħabat għal Iżrael.

U David qal lil Alla: "Dnibt bil-kbir b'li għamilt; issa neħħi, nitolbok, dan il-ħażen tal-qaddej tiegħek, għax tbellaht bis-sħiħ."

U l-Mulej kellem lil Gad, il-veġġent ta' David, u qallu: "Mur u kellem lil David u għidlu: Dan jgħid il-Mulej: 'Tliet ħwejjeġ inqegħedlek quddiemek: agħżel waħda minnhom u jien nagħmilhielek'."

U Gad mar għand David u qallu: "Dan jgħid il-Mulej; 'Agħżel int; jew tliet snin għaks, jew tliet xhur maħrub minn quddiem l-għedewwa tiegħek bix-xabla tal-għedewwa tiġri warajk, jonkella tlitt ijiem taħt ix-xabla tal-Mulej - il-pesta fl-art, bl-anġlu tal-Mulej li jħarbat l-art kollha ta' Iżrael.

Issa aħsibha u għidli x'għandi ngħid lil min bagħatni.' "

U wieġeb David lil Gad: "Inħossni f'diqa kbira: Ħalli naqa' f'id il-Mulej, għax kbira hija l-ħniena tiegħu, imma ma rridx naqa' f'idejn il-bniedem."

U l-Mulej bagħat il-pesta f'Iżrael.

U mietu minn Iżrael sebgħin elf raġel.

U Alla bagħat anġlu Ġerusalemm biex jeqridha; imma meta kien se jeqridha, il-Mulej ra, u sogħob bih mid-deni, u qal lill-anġlu l-qerried: "Biżżejjed!

Żomm idek."

U l-anġlu tal-Mulej dak il-ħin kien ħdejn il-qiegħa ta' Ornan il-Ġebusi.

U David rafa' għajnejh, u ra lill-anġlu tal-Mulej qiegħed bejn art u sema bix-xabla misluta f'idu, u mifruxa għal fuq Ġerusalemm.

Imbagħad David u x-xjuħ, liebsa x-xkejjer, niżlu wiċċhom fl-art.

U David qal lil Alla: "Jaqaw mhux jien kont li ordnajt l-għadd tal-poplu?

Mhux jien li dnibt, u għamilt dan id-deni kollu?

Imma dawn in-nagħaġ x'għamlu?

Mulej Alla tiegħi, ħa tkun, nitolbok, idek fuqi u fuq dar missieri; imma tħallix din il-pesta fuq il-poplu tiegħek."

L-artal fuq il-qiegħa ta' Ornan

U l-anġlu tal-Mulej qal lil Gad biex jgħid lil David jitla' u jtalla' artal lill-Mulej fuq il-qiegħa ta' Ornan il-Ġebusi.

U David tala' skont il-kelma ta' Gad, li kien qallu f'isem il-Mulej.

U Ornan dar u ra l-anġlu, u l-erba' wlied li kienu miegħu nħbew.

Ornan kien qiegħed jidres il-qamħ.

Malli David wasal ħdejh, Ornan ħares u ra lil David, u ħareġ mill-qiegħa u niżel wiċċu fl-art quddiem David.

U David qal lil Ornan: "Agħtini l-post tal-qiegħa biex nibni fih artal lill-Mulej.

Agħtihuli b'kemm jiswa flus u hekk tieqaf il-pesta minn fost il-poplu."

U Ornan wieġeb lil David: "Ħudu, ħa jagħmel sidi s-sultan dak li jidhirlu li hu l-aħjar.

Ara, nagħti l-baqar għas-sagrifiċċju tal-ħruq, u x-xatba għall-ħatab, u l-qamħ għall-offerta; kollox nagħtik."

U s-sultan David qal lil Ornan: "Le!

Nixtrih b'kemm jiswa flus, għax ma noffrix dak li hu tiegħek lill-Mulej, u lanqas noffri sagrifiċċji bla ħlas."

U David ta lil Ornan għall-post sitt mitt xekel tad-deheb bl-użin.

U David bena hemm artal lill-Mulej, u offra sagrifiċċji tal-ħruq u sagrifiċċji tas-sliem; u sejjaħ lill-Mulej u dan wieġbu bin-nar mis-sema għal fuq l-artal tas-sagrifiċċju tal-ħruq.

Imbagħad il-Mulej ordna lill-anġlu, u dan daħħal ix-xabla f'għantha.

Dak iż-żmien, meta David ra li l-Mulej wieġbu fil-qiegħa ta' Ornan il-Ġebusi, offra sagrifiċċji hemm.

It-tabernaklu li kien għamel Mosè fid-deżert u l-artal tas-sagrifiċċji tal-ħruq, dak iż-żmien kienu għadhom fuq l-għolja ta' Gibgħon.

U David ma kienx jista' jmur quddiemu jistaqsi lil Alla, għax kien jibża' mix-xabla tal-anġlu tal-Mulej.


U David qal: "Hawn ikun it-tempju tal-Mulej Alla, u hawn ikun l-artal għas-sagrifiċċji tal-ħruq għal Iżrael."

Tħejjija għall-bini tat-tempju

David ordna li jiġbru l-barranin li kienu fl-art ta' Iżrael, u għażel minnhom naġġara biex jaqtgħu ġebel tal-qjies għall-bini tad-dar ta' Alla.

U David ukoll ħaseb biex ġabar ħafna ħadid għall-imsiemer, għall-battenti tal-bibien u għall-istaneg; kwantità kbira ta' bronż bla użin, injam taċ-ċedru ma tgħoddux, għax is-Sidonin u t-Tirin ġiebu 'l David kwantità kbira ta' injam taċ-ċedru.

Għax David qal: "Salamun ibni għadu żgħir u mingħajr esperjenza.

U d-dar li se tinbena lill-Mulej trid tkun kbira tassew, biex tkun imsemmija u mfaħħra fil-pajjiżi kollha; nieħu mela ħsieb jien it-tħejjija tagħha."

U David qabel mewtu ħejja kulma kien meħtieġ.

U sejjaħ lil ibnu Salamun, u ordnalu li jibni dar lill-Mulej, Alla ta' Iżrael.

U qal David lil Salamun: "Ibni, jien kelli fi ħsiebi li nibni dar lil isem il-Mulej, Alla tiegħi, imma l-kelma tal-Mulej waslet għandi tgħidli: 'Int xerridt demm bil-kotra, u tqabadt taqbid bil-bosta, għalhekk ma tibnix inti dar lil ismi, għaliex xerridt ħafna demm fl-art quddiemi.

Ara, jitwelidlek iben; hu jkun bniedem ta' sliem , u nserrħu mill-għedewwa kollha tiegħu ta' madwaru, għax ismu jkun Salamun, u nagħti sliem u kwiet lil Iżrael fiż-żmien kollu tiegħu.

Hu jibni dar lil ismi.

Hu jkun għalija iben, u jien inkun għalih missier; u nwaqqaf it-tron tiegħu fuq Iżrael għal dejjem.'

"U issa, ibni, ikun miegħek il-Mulej biex tkun tiflaħ tibni dar lill-Mulej Alla tiegħek, kif tkellem fuqek.

Biss, jagħtik il-Mulej għaqal u dehen, biex meta jqiegħdek fuq Iżrael, int tħares il-liġi tal-Mulej, Alla tiegħek.

Ikollok ir-risq jekk inti tfittex li tħares il-liġijiet u l-kmandamenti li l-Mulej ordna lil Mosè għal Iżrael.

Qawwi qalbek u agħmel il-ħila!

Tibżax u taqtax qalbek!

Ara, b'taħbit kbir ħejjejt għal dar il-Mulej mitt elf talent tad-deheb u miljun talent tal-fidda ; u bronż u ħadid bla qjies għax hemm bil-kotra; u injam u ħaġar ħejjejt ukoll, u int tkompli żżid magħhom.

Għandek ukoll kotra ta' ħaddiema: naġġara, bennejja, mastrudaxxi, u nies tas-sengħa bla għadd għax-xogħol tad-deheb, tal-fidda, tal-bronż u tal-ħadid.

Qum, mela, u midd idejk; u l-Mulej ikun miegħek."

U David ordna lill-prinċpijiet kollha ta' Iżrael biex jgħinu lil Salamun, ibnu, u qalilhom: "Mhux magħkom il-Mulej Alla tagħkom?

Ma serraħkomx minn kullimkien?

Għax hu reħa f'idejja n-nies kollha tal-pajjiż, u l-art kollha maħkuma quddiem il-Mulej u quddiem il-poplu tiegħu.

Mela agħtu ruħkom u qalbkom biex tfittxu l-Mulej Alla tagħkom.

Qumu u ibnu s-santwarju tal-Mulej Alla biex l-arka tal-patt tal-Mulej u t-tagħmir imqaddes ta' Alla jinġiebu fid-dar li se tinbena lil isem il-Mulej."


It-tqassim tal-Leviti

David, xiħ u mimli bl-għomor, għamel lil Salamun, ibnu, sultan fuq Iżrael.

U ġabar il-prinċpijiet kollha ta' Iżrael u l-qassisin u l-Leviti.

U għadd il-Leviti minn tletin sena 'l fuq; l-għadd tagħhom, wieħed wieħed, kien ta' tmienja u tletin elf wieħed.

Minn dawn erbgħa u għoxrin elf kellhom jieħdu ħsieb ix-xogħol ta' dar il-Mulej; u sitt elef ikunu uffiċjali u mħallfin; erbat elef purtinara u erbat elef jagħtu tifħir lill-Mulej bl-istrumenti li kien għamel għat-tifħir.

David imbagħad qassamhom f'taqsimiet skont ulied Levi: Gersun, Keħat u Merari.

Mill-Gersunin kien hemm: Lagħdan u Simgħi.

Ulied Lagħdan: Ġeħijel il-kap, Żetam, Ġoel, tlieta kollox.

Ulied Simgħi: Selomot, Ħażijel, Ħaran, tlieta kollox.

Dawn kienu l-kapijiet tal-familji ta' Lagħdan.

U wlied Simgħi kienu: Ġaħat, Żina, Ġegħus u Berigħa.

Dawn kienu wlied Simgħi, erbgħa kollox.

U Ġaħat kien il-kap, u Żiża t-tieni, Ġegħus u Berija ma kellhomx ħafna tfal, għalhekk kienu magħdudin b'familja waħda għal xogħol wieħed.

Ulied Keħat: Għamram, Isħar, Ħebron, Għużżijel, erbgħa kollox.

Ulied Għamram: Aron u Mosè.

Aron kien magħżul biex jikkonsagra l-aktar ħwejjeġ qaddisa, hu u wliedu, għal dejjem: jiġifieri jaħarqu l-inċens quddiem il-Mulej, li jservu quddiemu, u jbierku f'ismu għal dejjem.

Mosè, il-bniedem ta' Alla, uliedu kienu magħduda mat-tribù ta' Levi.

Ulied Mosè: Gersum u Eligħeżer.

Ulied Gersum: Sebuwel, il-kap.

U wlied Eligħeżer kienu Reħabija, il-kap; Eligħeżer ma kellux tfal aktar, imma wlied Reħabija kienu ħafna.

Ulied Isħar: Selomit, il-kap.

Ulied Ħebron: Ġerija, il-kap; Amarija, it-tieni; Ġaħsijel, it-tielet; Ġekamgħam, ir-raba'.

Ulied Għużżijel: Mika, il-kap; Issija, it-tieni.

Ulied Merari: Maħli u Musi.

Ulied Maħli, Elgħażar u Kis.

Elgħażar miet u ma kellux subien, imma bniet; u żżewġuhom ħuthom, ulied Kis.

Ulied Musi kienu Maħli, Għeder, u Ġeremot, tlieta kollox.

Dawn kienu wlied Levi skont il-familji ta' missirijiethom, il-kapijiet tal-familji ta' missirijiethom kif kienu magħduda, wieħed wieħed, skont isimhom.

Kienu jagħmlu x-xogħol tas-servizz f'dar il-Mulej minn għoxrin sena 'l fuq.

Għax David qal: "Il-Mulej, Alla ta' Iżrael, ta l-mistrieħ lill-poplu tiegħu, u hu għamel l-għamara tiegħu f'Ġerusalemm għal dejjem.

Għalhekk il-Leviti ma għandhomx għalfejn iġorru t-tabernaklu u t-tagħmir għas-servizz tiegħu."

Għaliex skont l-aħħar kliem ta' David, il-Leviti jingħaddu minn għoxrin sena 'l fuq.

Ix-xogħol tagħhom kien li jgħinu lil ulied Aron fis-servizz tad-dar tal-Mulej fil-btieħi, fil-kmamar, fit-tindif ta' kulma hu kkonsagrat, u kull xogħol ieħor fis-servizz tad-dar ta' Alla.

Kellhom jieħdu ħsieb il-ħobż tal-preżenza, kull ħami fit-taġen, l-offerta mħallta biż-żejt, u kull użin u kejl.

Kull filgħodu kellhom imorru jroddu ħajr u jfaħħru lill-Mulej, u hekk ukoll filgħaxija, u wkoll kull meta kienu jkunu offruti lill-Mulej is-sagrifiċċji tal-ħruq fis-Sibtijiet, fil-qamar ġdid u fil-festi, skont in-numru li jkun imisshom skont il-Liġi għal dejjem quddiem il-Mulej.

Kellhom jieħdu ħsieb is-servizz fit-tinda tal-laqgħa, is-servizz tal-ħwejjeġ sagri, u s-servizz ta' wlied Aron, ħuthom fis-servizz ta' dar il-Mulej.


It-tqassim tal-qassisin

Ulied Aron kienu mqassma hekk: Ulied Aron kienu: Nadab, Abiħu, Elgħażar u Itamar.

Nadab u Abiħu mietu qabel missierhom, u ma kellhomx tfal, għalhekk Elgħażar u Itamar għamluha ta' qassisin.

David bl-għajnuna ta' Sadok minn ulied Elgħażar, u Aħimelek minn ulied Itamar, qassamhom skont ix-xogħol tagħhom fis-servizz.

U billi fost ulied Elgħażar instabu kapijiet irġiel aktar milli minn fost ulied Itamar, qassmuhom hekk: minn ulied Elgħażar, skont il-kapijiet ta' dar missirijiethom, sittax-il wieħed; u lil ulied Itamar, skont id-djar ta' missirijiethom, tmienja.

Qassmuhom bix-xorti, wieħed bħall-ieħor, għax kien hemm prinċpijiet tas-santwarju u prinċpijiet ta' Alla, kemm minn ulied Elgħażar kemm minn ulied Itamar.

Semajja bin Netanjel, l-iskriba, minn Levi, kitibhom quddiem is-sultan u l-prinċpijiet, u Sadok, il-qassis, u Aħimelek bin Ebijatar, u l-kapijiet tad-djar ta' missirijiet il-qassisin u l-Leviti; dar waħda kienet magħżula għal Elgħażar, u oħra għal Itamar.

L-ewwel xorti li telgħet messet lil Ġeħojarib; it-tieni lil Ġedajja; it-tielet lil Ħarim; ir-raba' lil Segħorim; il-ħames lil Malkija; is-sitta lil Mijjamin; is-seba' lil Ħakkus; it-tmienja lil Abija; id-disa' lil Ġożwè; l-għaxra lil Sekanija; il-ħdax lil Eljasib; it-tnax lil Ġakim; it-tlittax lil Ħuffa; l-erbatax lil Ġesebab; il-ħmistax lil Bilga; is-sittax lil Immer; is-sbatax lil Ħeżir; it-tmintax lil Ħaffisses; id-dsatax lil Petaħija; l-għoxrin lil Eżekjel; il-wieħed u għoxrin lil Ġakin; it-tnejn u għoxrin lil Gamul; it-tlieta u għoxrin lil Delaja; l-erbgħa u għoxrin lil Magħżija.

Hekk qassmuhom għax-xogħol li kellhom jagħmlu fis-servizz tagħhom meta jidħlu f'dar il-Mulej, skont ma jkun imisshom kif qassamhom Aron missierhom fuq l-ordni tal-Mulej, Alla ta' Iżrael.

Il-bqija ta' wlied Levi kienu: minn ulied Għamram: Subajel; minn ulied Subajel: Ġeħdija ta' Reħabija; minn ulied Reħabija; Issija, il-kap.

Mill-Isħarin: Selomot; minn ulied Selomot: Ġaħat.

U minn ulied Ħebron: Ġerija, il-kap; Amarija, it-tieni; Ġaħsijel, it-tielet; Ġekamgħam, ir-raba'.

Minn ulied Għużżijel: Mika; u minn ulied Mika: Samur.

Ħu Mika: Issija; u minn ulied Issija: Żakkarija.

Ulied Merari: Maħli u Musi.

Ulied Ġagħżija: Benu.

Ulied Merari, minn Għużżijel: Benu, Soħam, Żakkur, u Għibri.

Minn Maħli: Elgħażar, li ma kellux tfal.

Minn Kis, ulied Kis; Ġeraħmijel.

U wlied Musi: Maħli, Għeder, Ġerimot.

Dawn kienu wlied il-Leviti, skont id-djar ta' missirijiethom.

Dawn ukoll tellgħu x-xorti bħal ħuthom ulied Aron, quddiem is-sultan David, Sadok u Aħimelek, u l-kapijiet tal-familja tal-qassisin u l-Leviti mill-kapijiet il-kbar sa ħuthom iż-żgħar.


Il-kant u l-mużika

David u l-kapijiet tas-servizz qassmu wkoll għas-servizz lil ulied Asaf, Ħeman u Ġedutun, li kellhom jipprofetizzaw biċ-ċetri, bl-arpi, u bil-platti.

Dan hu l-għadd tan-nies tax-xogħol skont is-servizz tagħhom.

Minn ulied Asaf: Żakkur, Ġużeppi, Netanija, Asarela, ulied Asaf, taħt it-tmexxija ta' Asaf, li kien jipprofetizza skont l-ordni tas-sultan.

Minn Ġedutun, ulied Ġedutun: Gedalija, Seri, Isaija, Simgħi, Ħasabija, Mattitija, sitta kollox, taħt id-direzzjoni ta' missierhom Ġedutun, li kienu jipprofetizzaw biċ-ċetra b'radd il-ħajr u tifħir lill-Mulej.

Minn Ħeman, Ulied Ħeman: Bukkija, Mattanija, Għużżijel, Sebuwel, u Ġerimot, Ħananija, Ħanani, Eljata, Giddalti u Romamti-għeżer, Ġosbeksa, Malloti, Ħotir, Maħażijot.

Dawn kollha kienu wlied Ħeman, il-veġġent tas-sultan fil-ħwejjeġ ta' Alla; u biex ikattarlu ġieħu, skont ma kien wiegħdu, Alla tah erbatax-il tifel u tlitt ibniet.

Dawn kollha kienu taħt id-direzzjoni ta' missierhom fil-kant f'dar il-Mulej, imsieħeb mill-platti, l-arpi u ċ-ċetri, għas-servizz tad-dar ta' Alla taħt id-direzzjoni tas-sultan, Asaf, Ġedutun, u Ħeman.

L-għadd tagħhom, flimkien ma' dak ta' ħuthom imħarrġa fil-kant lill-Mulej, ilkoll jinqalgħu, kien ta' mitejn u tmienja u tmenin.

U huma lkoll, kbar u żgħar, imgħallem u skular, ilkoll xorta, tellgħu x-xorti għat-tqassim tas-servizz.

L-ewwel xorti li telgħet messet lil Ġużeppi minn Asaf;

it-tieni messet lil Gedalija, hu flimkien ma' ħutu u wliedu, tnax kollox;

it-tielet messet lil Żakkur, uliedu u ħutu, tnax kollox;

ir-raba' messet lil Isri, uliedu u ħutu, tnax kollox;

il-ħames messet lil Netanija, uliedu u ħutu, tnax kollox;

is-sitta lil Bukkija, uliedu u ħutu, tnax kollox;

is-seba' lil Asarel, uliedu u ħutu, tnax kollox;

it-tmienja lil Isaija, uliedu u ħutu, tnax kollox;

id-disa' lil Mattanija, uliedu u ħutu, tnax kollox;

l-għaxra lil Simgħi, uliedu u ħutu, tnax kollox;

il-ħdax lil Għażarel, uliedu u ħutu, tnax kollox;

it-tnax lil Ħasabija, uliedu u ħutu, tnax kollox;

it-tlittax lil Subajel, uliedu u ħutu, tnax kollox;

l-erbatax lil Mattitija, uliedu u ħutu, tnax kollox;

il-ħmistax lil Ġerimot, uliedu u ħutu, tnax kollox;

is-sittax lil Ħananija, uliedu u ħutu, tnax kollox;

is-sbatax lil Ġosbeksa, uliedu u ħutu, tnax kollox;

it-tmintax lil Ħanani, uliedu u ħutu, tnax kollox;

id-dsatax lil Malloti, uliedu u ħutu, tnax kollox;

l-għoxrin lil Elijata, uliedu u ħutu, tnax kollox;

il-wieħed u għoxrin lil Ħotir, uliedu u ħutu, tnax kollox;

it-tnejn u għoxrin lil Giddalti, uliedu u ħutu, tnax kollox;

it-tlieta u għoxrin lil Maħżijot, uliedu u ħutu, tnax kollox;

l-erbgħa u għoxrin lil Romamti-għeżer, uliedu u ħutu, tnax kollox.


Il-purtinara

Dan kien it-tqassim tal-purtinara: mill-Koraħin kien hemm: Meselemija bin Kore minn Ebijasaf.

U Meselemija kellu dawn l-ulied: Żakkarija, il-kbir; Ġedigħajel, it-tieni; Żebadija, it-tielet; Ġatnijel, ir-raba'; Għelam, il-ħames; Ġeħoħanan, is-sitta; Eljeħugħenaj, is-seba'.

Għobededom kellu dawn l-ulied: Semajja, il-kbir; Ġeħożabad, it-tieni; Ġowaħ, it-tielet; Sakar, ir-raba'; Netanjel, il-ħames; Għammijel, is-sitta; Issakar, is-seba'; Pegħulletaj, it-tmienja; għax Alla kien bierku.

U Semajja, ibnu, twildulu wlied li kienu jaħkmu fuq il-familji ta' missirijiethom, għax kienu rġiel ta' ħila kbira.

Ulied Semajja kienu: Għotni, Refel, Għobed, Elżabad, li ħutu kienu nies ta' ħila, Eliħu u Semakija.

Dawn kienu kollha minn ulied Għobededom, huma u wliedhom u ħuthom, nies ta' ħila, tajbin għas-servizz - tnejn u sittin minn Għobededom.

U Meselemija kellu wlied u aħwa, nies ta' ħila - tmintax kollox.

U Ħosa, minn ulied Merari, kellu wliedu: Simri, il-kap, għax għalkemm ma kienx il-kbir, missieru għamlu kap; Ħilkija, it-tieni; Tebalija, it-tielet; Żakkarija, ir-raba'; l-ulied kollha ta' Ħosa u ħutu kienu tlittax.

Dawn kienu t-taqsimiet tal-purtinara skont il-kapijiet tagħhom; kellhom is-servizz tagħhom bħalma ħuthom kienu jservu fid-dar tal-Mulej.

U huma tellgħu x-xorti għal kull bieb skont id-djar ta' missirijiethom, ilkoll xorta, kbar u żgħar.

U x-xorti tan-naħa tal-Lvant messet lil Selemija.

Tellgħu x-xorti għal Żakkarija ibnu, kunsillier għaqli, u x-xorti messitu n-naħa tat-Tramuntana.

Lil Għobededom messitu n-naħa tan-Nofsinhar, u lil ibnu u lil uliedu messithom id-dar tal-imħażen.

Lil Suffim u lil Ħosa n-naħa tal-Punent, il-bieb ta' Salleket, fit-triq tat-telgħa, għassa biswit għassa.

Fuq in-naħa tal-Lvant kien hemm sitt Leviti kuljum, in-naħa tat-Tramuntana erbgħa kuljum, in-naħa tan-Nofsinhar erbgħa kuljum, u fl-imħażen kien hemm tnejn u tnejn.

U tnejn tal-Parbar fuq il-Punent , erbgħa ħdejn it-triq, u tnejn għall-Parbar.

Dan kien it-taqsim tal-purtinara minn fost ulied Koraħ u wlied Merari.

Il-Leviti, ħuthom, kellhom jieħdu ħsieb l-imħażen tad-dar ta' Alla, u l-imħażen tal-offerti mqaddsa.

Ulied Lagħdan, ulied il-Gersunin minn Lagħdan, il-kapijiet ta' djar missirijiethom minn Lagħdan il-Gersuni: Ġeħijeli.

U wlied Ġeħijeli, Żetan u Ġoel, ħuh, kellhom jieħdu ħsieb l-imħażen ta' dar il-Mulej.

Mill-Għamramin, l-Isħarin, il-Ħebronin, l-Għużżijelin, Sebuwel bin Gersum bin Mosè kien suprentendent tal-imħażen.

U minn ħutu minn Eligħeżer: Reħabija, u ibnu Isaija; Ġoram, ibnu; Żikri, ibnu; Selomot, ibnu.

Dan Selomot u ħutu kellhom jieħdu ħsieb il-ħażniet kollha tal-offerti mqaddsa, li s-sultan David u l-kapijiet tal-familji, u l-kmandanti tal-eluf u l-mijiet, u l-ġenerali tal-eżerċtu, kienu kkonsagraw.

Kienu kkonsagrawhom mid-dħul tal-gwerra u l-priżi għall-manutenzjoni ta' dar il-Mulej.

U kulma kien ikkonsagra Samwel, il-veġġent, Sawl bin Kis, Abner bin Ner, u Ġowab bin Seruja - dawn il-ħwejjeġ kollha kkonsagrati kienu fi ħsieb Selomot u ħutu.

Mill-Isħarin, Kenanija u wliedu kellhom jieħdu ħsieb l-affarijiet ċivili ta' Iżrael, bħala kummissarji u mħallfin.

Mill-Ħebronin, Ħasabija u ħutu, elf u seba' mitt raġel ta' ħila kbira, kellhom jieħdu ħsieb Iżrael, in-naħa tal-Punent tal-Ġordan, fil-ħwejjeġ kollha tal-Mulej u s-servizz tas-sultan.

Mill-Ħebronin, Ġerija kien il-kap tal-Ħebronin skont nisilhom u d-djar ta' missirijiethom.

Fis-sena erbgħin tas-saltna ta' David bdew ifittxu u sabu f'nofshom nies ta' ħila kbira f'Ġagħżer ta' Gilgħad.

Is-sultan David, lilu u ħutu - elfejn u seba' mitt raġel ta' ħila, kapijiet ta' djar missirijiethom - tahom is-setgħa fuq ir-Rubenin, il-Gadin u nofs it-tribù ta' Manassi, biex jieħdu ħsieb kulma kellu x'jaqsam mal-Mulej u jmiss lis-sultan.


L-eżerċtu u l-amministrazzjoni ċivili

Dan hu l-għadd ta' wlied Iżrael, il-kapijiet ta' djar il-missirijiet, il-kmandanti tal-eluf u l-mijiet, u l-fizzjali li kienu jservu lis-sultan f'dak kollu li kellu x'jaqsam mat-taqsimiet tal-eżerċtu, li kienu jidħlu u joħorġu, waħda wara l-oħra, minn xahar għal xahar, matul is-sena.

Kull taqsima kien fiha erbgħa u għoxrin elf ruħ .

Fuq l-ewwel taqsima għall-ewwel xahar kien hemm Ġasobgħam bin Żabdijel.

U t-taqsima tiegħu kien fiha erbgħa u għoxrin elf ruħ.

Kien hemm ulied Pereż, u kien kap fuq il-kmandanti kollha tal-eżerċtu għall-ewwel xahar.

Fuq it-taqsima għat-tieni xahar kien hemm Elgħażar bin Dodaj l-Aħoħi; fit-taqsima tiegħu kien hemm erbgħa u għoxrin elf ruħ.

Kmandant tat-tielet taqsima għat-tielet xahar kien Benajja bin Ġeħojada, il-qassis, bħala kap.

It-taqsima tiegħu kien fiha erbgħa u għoxrin elf ruħ.

Dan Benajja kien raġel qalbieni fost it-tletin u fuq it-tletin; u Għam-miżabad, ibnu, kien inkarigat mit-taqsima tiegħu.

Ir-raba', għar-raba' xahar, kien hemm Għaxajel, ħu Ġowab, u warajh Żebadija ibnu.

Fit-taqsima tiegħu kien hemm erbgħa u għoxrin elf ruħ.

Il-ħames, għall-ħames xahar, kien hemm il-kmandant Samħut l-Eżraħi; u fit-taqsima tiegħu kien hemm erbgħa u għoxrin elf ruħ.

Is-sitta, għas-sitt xahar, Għira bin Għikkes it-Tekugħi; u fit-taqsima tiegħu kien hemm erbgħa u għoxrin elf ruħ.

Is-seba', għas-seba' xahar, Ħeles il-Peluni, minn ulied Efrajm; u fit-taqsima tiegħu kien hemm erbgħa u għoxrin elf ruħ.

It-tmienja, għat-tmien xahar, Sibbekaj il-Ħusati taż-Żeraħin; u fit-taqsima tiegħu kien hemm erbgħa u għoxrin elf ruħ.

Id-disa', għad-disa' xahar, kien hemm Abigħeżer l-Għanatoti, mill-Benjaminin; u fit-taqsima tiegħu kien hemm erbgħa u għoxrin elf ruħ.

L-għaxra, għall-għaxar xahar, kien hemm Maħaraj, in-Netufi, miż-Żeraħin; u fit-taqsima tiegħu kien hemm erbgħa u għoxrin elf ruħ.

Il-ħdax, għall-ħdax-il xahar, kien hemm Banajja l-Piragħtuni, minn ulied Efrajm; u fit-taqsima tiegħu kien hemm erbgħa u għoxrin elf ruħ.

It-tnax, għat-tnax-il xahar, kien hemm Ħeldaj, in-Netufi, minn Għotnijel; u fit-taqsima tiegħu kien hemm erbgħa u għoxrin elf ruħ.

Dawn kienu l-kapijiet fuq it-tribujiet ta' Iżrael: fuq ir-Rubenin kien hemm il-prinċep Eligħeżer bin Żikri; fuq is-Simgħonin, Sefatija bin Magħka; fuq il-Leviti, Ħasabija bin Kemuwel; u fuq nies Aron, Sadok; fuq Ġuda, Eliħu, minn ħut David; fuq Issakar, Għomri bin Mikiel; fuq Żebulun, Ismajja bin Għobadija; fuq Naftali, Ġeremot bin Għażrijel; fuq Efrajm, Ħosegħa bin Għażażija; fuq nofs it-tribù ta' Manassi, Ġoel bin Pedaja; fuq in-nofs l-ieħor tat-tribù ta' Manassi f'Gilgħad, Iddu bin Żakarija; fuq Benjamin, Ġagħsijel bin Abner; fuq Dan, Għażarel bin Ġeroħam.

Dawn kienu l-prinċpijiet tat-tribujiet ta' Iżrael.

Dawk li kellhom minn għoxrin sena 'l isfel David ma għaddhomx għax il-Mulej kien wiegħed li jkattar lil Iżrael bħall-kwiekeb tas-sema.

Ġowab bin Seruja beda jgħodd, imma ma spiċċax, għax minħabba f'hekk waqgħet il-korla fuq Iżrael, u anqas l-għadd ma kien imniżżel fi Ktieb il-Ġrajja tas-Sultan David.

U biex jieħu ħsieb il-ħażniet tas-sultan kien hemm Għażmawet bin Għaddijel; u Ġonatan bin Għużżija kien jieħu ħsieb il-ħażniet li kellu fir-raba', fl-ibliet, u fl-irħula u fit-torrijiet.

Għeżri bin Kelub kien jieħu ħsieb il-ħaddiema tar-raba', li kienu jaħdmu l-art.

U fuq l-oqsma tad-dwieli kien hemm Simgħi r-Rami; u Żabdi s-Sifmi kien jieħu ħsieb il-ħażniet tal-inbid f'dawn l-oqsma.

U fuq l-oqsma taż-żebbuġ u tal-ġummajż fis-Sefela kien hemm Bagħal-ħanan il-Gederi; u Ġowas kien jieħu ħsieb il-ħażniet taż-żejt.

Jieħu ħsieb il-baqar li kienu jirgħu f'Saron kien hemm Sitraj is-Saroni; u l-baqar li kienu fil-widien kien jieħu ħsiebhom Safat bin Għadlaj.

Fuq l-iġmla kien hemm Obil l-Ismagħeli; u fuq il-ħmariet kien hemm Ġeħdeja l-Meronoti.

Fuq l-imrieħel kien hemm Ġażiż il-Ħagri.

Dawn kollha kienu jieħdu ħsieb il-ġid li kellu s-sultan David.

Ġonatan, iz-ziju ta' David, bniedem jilħaqlu u segretarju, kien kunsillier; u hu u Ġeħijel bin Ħakmoni kienu jieħdu ħsieb ulied is-sultan.

U Aħitofel kien kunsillier tas-sultan u Ħusaj l-Arki kien ħabib tas-sultan.

Wara Aħitofel laħaq Ġeħojada bin Banajja, u Abjatar.

Il-kmandant tal-eżerċtu tas-sultan kien Ġowab.